### NN 21/2026 (4.3.2026.), Pravilnik o vatrogasnim zvanjima

Hrvatska vatrogasna zajednica

241

Na temelju članka 70. stavka 3. Zakona o vatrogastvu (»Narodne novine« 125/99, 114/22 i 155/23) glavni vatrogasni zapovjednik donosi

PRAVILNIK

O VATROGASNIM ZVANJIMA

I. OPĆE ODREDBE

Članak 1.

Ovim Pravilnikom o vatrogasnim zvanjima (dalje u tekstu: Pravilnik) propisuju se vatrogasna zvanja dobrovoljnih i profesionalnih vatrogasca, uvjeti za stjecanje vatrogasnih zvanja, oznake istih, oznake radnih mjesta, funkcionalne oznake u dobrovoljnom vatrogastvu, promaknuća i napredovanja kroz vatrogasna zvanja te uvjeti i način prevođenja stečenih vatrogasnih zvanja.

Članak 2.

Vatrogasno zvanje stječe se ovisno o stupnju obrazovanja, stručnoj osposobljenosti u sustavu vatrogastva, iskustvu u obavljanju vatrogasne djelatnosti, godišnjim ocjenama i položenom ispitu za zvanje.

Članak 3.

(1) Oznake vatrogasnih zvanja profesionalnih i dobrovoljnih vatrogasaca nose se na naramenicama košulje i jakne svečane i radne odore.

(2) Ukoliko vatrogasna radna odora ili zaštitno odijelo za gašenje požara otvorenog prostora nema mjesta za navlaku, oznake vatrogasnih zvanja vatrogasaca nose se na lijevoj strani iznad poklopca džepa košulje i jakne, iznad oznaka radnog mjesta odnosno funkcionalne oznake. Na osobnoj zaštitnoj odori za gašenje strukturnih požara oznake zvanja se ne nose.

(3) Funkcionalne oznake dobrovoljnih vatrogasaca nose se na svečanoj i na radnoj odori.

(4) Na svečanoj odori funkcionalna oznaka oblika romboida nosi se na gornjem dijelu ovratnika obostrano.

(5) Na radnoj odori ili zaštitnom odijelu za gašenje požara otvorenog prostora funkcionalna oznaka oblika pravokutnika nosi se jedan centimetar iznad poklopca lijevog džepa u sredini.

(6) Ime i prezime nosi se jedan centimetar iznad poklopca desnog džepa vatrogasne odore.

(7) Na lijevoj nadlaktici vatrogasne odore nosi se samo jedna oznaka pripadnosti vatrogasnoj zajednici odnosno vatrogasnoj postrojbi i zastava Republike Hrvatske dimenzije 64 mm x 34 mm.

(8) Gornji rub zastave udaljen je 1,5 cm od ruba spajanja rukava s ramenom, a oznaka pripadnosti vatrogasnoj zajednici odnosno vatrogasnoj postrojbi udaljena je 1,5 cm od donjeg ruba zastave Republike Hrvatske.

(9) Na desnoj nadlaktici vatrogasne odore nosi se oznaka nadređene vatrogasne zajednice. Oznaka pripadnosti nadređene vatrogasne zajednice je udaljena 6 cm od ruba spajanja rukava s ramenom.

(10) Oznake stečenih specijalnosti u sustavu vatrogastva za koje je propisano nošenje, nose se na vatrogasnoj radnoj odori i zaštitnom odijelu za gašenje požara otvorenog prostora iznad poklopca desnog džepa vatrogasne odore iznad imena i prezimena vodoravno jedna kraj druge udaljene 1 cm. Najviše se nose oznake do tri specijalnosti.

(11) Oznake vatrogasnih zvanja, funkcionalne oznake, oznake radnih mjesta, imena i prezimena te oznake specijalnosti mogu nabaviti isključivo vatrogasne organizacije i vatrogasne postrojbe.

(12) Oznaku vatrogasnog zvanja vatrogascu uručuje nadređeni zapovjednik po stjecanju vatrogasnog zvanja.

(13) Nadređeni zapovjednik je obvezan u računalnu aplikaciju Hrvatske vatrogasne zajednice unijeti vatrogasno zvanje vatrogasca.

II. VATROGASNA ZVANJA

1. Vatrogasna zvanja profesionalnih vatrogasaca

Članak 4.

Vatrogasna zvanja profesionalnih vatrogasaca su:

– mlađi vatrogasac,

– vatrogasac,

– stariji vatrogasac,

– stariji vatrogasac I. reda

– mlađi niži vatrogasni dočasnik,

– niži vatrogasni dočasnik,

– stariji niži vatrogasni dočasnik,

– mlađi viši vatrogasni dočasnik,

– viši vatrogasni dočasnik,

– mlađi niži vatrogasni časnik,

– niži vatrogasni časnik,

– stariji niži vatrogasni časnik,

– mlađi viši vatrogasni časnik,

– viši vatrogasni časnik,

– stariji viši vatrogasni časnik,

– visoki vatrogasni časnik,

– visoki vatrogasni časnik II. reda

– visoki vatrogasni časnik I. reda

– glavni vatrogasni časnik.

2. Vatrogasna zvanja dobrovoljnih vatrogasaca

Članak 5.

(1) Vatrogasna zvanja dobrovoljnih vatrogasaca su:

– vatrogasac,

– stariji vatrogasac,

– vatrogasac specijalist,

– vatrogasac I. reda,

– stariji vatrogasac I. reda,

– vatrogasac I. reda specijalist,

– vatrogasni dočasnik,

– stariji vatrogasni dočasnik,

– vatrogasni dočasnik I. reda,

– vatrogasni časnik,

– stariji vatrogasni časnik,

– vatrogasni časnik I. reda,

– viši vatrogasni časnik,

– viši vatrogasni časnik I. reda,

– visoki vatrogasni časnik,

– visoki vatrogasni časnik I. reda.

– počasni vatrogasni časnik,

– počasni viši vatrogasni časnik.

(2) Vatrogasna zvanja dobrovoljnih vatrogasaca koja se stječu polaganjem ispita za vatrogasno zvanje nakon pohađanja programa osposobljavanja za vatrogasno zvanje su:

– vatrogasac,

– vatrogasac I. reda,

– vatrogasni dočasnik,

– vatrogasni dočasnik I. reda,

– vatrogasni časnik,

– vatrogasni časnik I. reda,

– viši vatrogasni časnik,

– viši vatrogasni časnik I. reda,

– visoki vatrogasni časnik,

– visoki vatrogasni časnik I. reda.

(3) Vatrogasna zvanja dobrovoljnih vatrogasaca koja se stječu ovisno o proteku vremena obavljanja poslova dobrovoljnog vatrogasca u propisanom vatrogasnom zvanju te osposobljenosti po programima osposobljavanja u sustavu vatrogastva ili ovisno o razini stečene kvalifikacije i osposobljenosti po programima osposobljavanja u sustavu vatrogastva su:

– vatrogasac,

– stariji vatrogasac,

– vatrogasac specijalist,

– stariji vatrogasac I. reda,

– vatrogasac I. reda specijalist,

– stariji vatrogasni dočasnik,

– vatrogasni časnik,

– stariji vatrogasni časnik.

(4) Vatrogasna zvanja u dobrovoljnom vatrogastvu koja se stječu ovisno o doprinosu sustavu vatrogastva i zaštite od požara su:

– počasni vatrogasni časnik,

– počasni viši vatrogasni časnik.

III. STJECANJE VATROGASNIH ZVANJA

1. Uvjeti za stjecanja vatrogasnih zvanja
 profesionalnih vatrogasaca

Članak 6.

(1) Uvjeti za stjecanje zvanja mlađi vatrogasac su:

– stečena kvalifikacija na razini 4.1. Hrvatskog kvalifikacijskog okvira (dalje u tekstu: HKO), trogodišnje strukovno obrazovanje u sustavu vatrogastva ili kvalifikacija na razini 4.2. HKO, četverogodišnje strukovno obrazovanje u sustavu vatrogastva

– završen pripravnički staž u trajanju od tri mjeseca u vatrogasnoj službi koja se obavlja profesionalno;

– pozitivna ocjena od strane mentora vatrogasne službe;

(2) Uvjeti za stjecanje zvanja vatrogasac su:

– stečeno zvanje mlađi vatrogasac;

– najmanje jedna godina obavljanja poslova profesionalnog vatrogasca u zvanju mlađi vatrogasac.

(3) Uvjeti za stjecanje zvanja stariji vatrogasac su:

– stečeno zvanje vatrogasac;

– najmanje jedna godina obavljanja poslova profesionalnog vatrogasca u zvanju vatrogasac;

– osposobljenost po jednom programu osposobljavanja u sustavu vatrogastva;

(4) Uvjeti za stjecanje zvanja stariji vatrogasac I. reda su:

– stečeno zvanje stariji vatrogasac;

– najmanje dvije godine obavljanja poslova profesionalnog vatrogasca u zvanju stariji vatrogasac;

– osposobljenost po dva programa osposobljavanja u sustavu vatrogastva;

(5) Uvjeti za stjecanje zvanja mlađi niži vatrogasni dočasnik su:

– stečeno zvanje stariji vatrogasac I. reda;

– najmanje dvije godine obavljanja poslova profesionalnog vatrogasca u zvanju stariji vatrogasac I. reda;

(6) Uvjeti za stjecanje zvanja niži vatrogasni dočasnik su:

– stečena kvalifikacija na razini 4.2. HKO, četverogodišnje strukovno obrazovanje u sustavu vatrogastva

– stečeno zvanje mlađi niži vatrogasni dočasnik;

– najmanje dvije godine obavljanja poslova profesionalnog vatrogasca u zvanju mlađi niži vatrogasni dočasnik;

(7) Uvjeti za stjecanje zvanja stariji niži vatrogasni dočasnik su:

– stečeno zvanje niži vatrogasni dočasnik;

– najmanje četiri godine obavljanja poslova profesionalnog vatrogasca u zvanju niži vatrogasni dočasnik;

(8) Uvjeti za stjecanje zvanja mlađi viši vatrogasni dočasnik su:

– stečeno zvanje stariji niži vatrogasni dočasnik;

– najmanje četiri godine obavljanja poslova profesionalnog vatrogasca u zvanju stariji niži vatrogasni dočasnik;

(9) Uvjeti za stjecanje zvanja viši vatrogasni dočasnik ovisno o razini kvalifikacije su:

– stečena kvalifikacija na razini 5. HKO-a: strukovno specijalističko usavršavanje;

– stečeno zvanje mlađi viši vatrogasni dočasnik;

– najmanje četiri godine obavljanja poslova profesionalnog vatrogasca u zvanju mlađi viši vatrogasni dočasnik;

ili

– stečena kvalifikacija na razini 6. sveučilišni studij (dalje u tekstu: 6.sv) ili 6. stručni studij (dalje u tekstu: 6.st) HKO-a: kvalifikacija stečena završetkom preddiplomskih stručnih studija ili kvalifikacija stečena završetkom preddiplomskih sveučilišnih studija;

– završen pripravnički staž u trajanju od šest mjeseci za stečenu kvalifikaciju 6.sv ili 6.st u vatrogasnoj službi koja se obavlja profesionalno;

– pozitivna ocjena od strane mentora vatrogasne službe;

– osposobljenost po dva programa osposobljavanja u sustavu vatrogastva;

(10) Uvjeti za stjecanje zvanja mlađi niži vatrogasni časnik ovisno o prethodno stečenom zvanju su:

– stečeno zvanje viši vatrogasni dočasnik;

– najmanje četiri godine obavljanja poslova profesionalnog vatrogasca u zvanju viši vatrogasni dočasnik sa stečenom kvalifikacijom 6.sv ili 6.st.

(11) Uvjeti za stjecanje zvanja niži vatrogasni časnik su:

– stečeno zvanje mlađi niži vatrogasni časnik;

– najmanje četiri godine obavljanja poslova profesionalnog vatrogasca u zvanju mlađi niži vatrogasni časnik;

(12) Uvjeti za stjecanje zvanja stariji niži vatrogasni časnik ovisno o razini kvalifikacije i stečenom zvanju su:

– stečeno zvanje niži vatrogasni časnik;

– najmanje četiri godine obavljanja poslova profesionalnog vatrogasca u zvanju niži vatrogasni časnik;

ili

– stečena kvalifikacija na razini 7.1. sveučilišni studij (dalje u tekstu: 7.1.sv) ili 7.1. stručni studij (dalje u tekstu: 7.1.st) HKO-a: kvalifikacija stečena završetkom sveučilišnih diplomskih studija te integriranih preddiplomskih i diplomskih sveučilišnih studija ili kvalifikacija stečena završetkom specijalističkih diplomskih stručnih studija;

– završen pripravnički staž u trajanju od šest mjeseci za stečenu kvalifikaciju 7.1.sv ili 7.1.st u vatrogasnoj službi koja se obavlja profesionalno;

– pozitivna ocjena od strane mentora vatrogasne službe;

– osposobljenost po dva programa osposobljavanja u sustavu vatrogastva;

(13) Uvjeti za stjecanje zvanja mlađi viši vatrogasni časnik ovisno o prethodno stečenom zvanju su:

– stečeno zvanje stariji niži vatrogasni časnik;

– najmanje četiri godine obavljanja poslova profesionalnog vatrogasca sa stečenom kvalifikacijom 7.1.sv ili 7.1.st u zvanju stariji niži vatrogasni časnik;

(14) Uvjeti za stjecanje zvanja viši vatrogasni časnik su:

– stečeno zvanje mlađi viši vatrogasni časnik;

– najmanje četiri godine obavljanja poslova profesionalnog vatrogasca u zvanju mlađi viši vatrogasni časnik;

(15) Uvjeti za stjecanje zvanja stariji viši vatrogasni časnik su:

– stečeno zvanje viši vatrogasni časnik;

– najmanje četiri godine obavljanja poslova profesionalnog vatrogasca u zvanju viši vatrogasni časnik;

(16) Uvjeti za stjecanje zvanja visoki vatrogasni časnik su:

– stečeno zvanje stariji viši vatrogasni časnik;

– najmanje četiri godine obavljanja poslova profesionalnog vatrogasca u zvanju stariji viši vatrogasni časnik;

ili

– imenovanje zamjenikom glavnog vatrogasnog zapovjednika, čelnika Hrvatske vatrogasne zajednice;

(17) Zvanje visoki vatrogasni časnik II. reda može steći osoba koja je značajno pridonijela unapređenju vatrogastva i zaštite od požara i koja se dugogodišnjim profesionalnim radom istaknula na rukovodećim zapovjednim radnim mjestima u vatrogasnim organizacijama, na prijedlog nadređenog zapovjednika ili glavni vatrogasni zapovjednik samostalno donosi odluku o dodjeli zvanja visoki vatrogasni časnik II. reda te izdaje uvjerenje o stečenom zvanju.

(18) Zvanje visoki vatrogasni časnik I. reda može steći osoba koja je značajno pridonijela unapređenju vatrogastva i zaštite od požara i koja se dugogodišnjim radom istaknula na rukovodećim zapovjednim radnim mjestima u profesionalnim vatrogasnim postrojbama, na prijedlog nadređenog zapovjednika ili glavni vatrogasni zapovjednik samostalno donosi odluku o dodjeli zvanja visoki vatrogasni časnik I. reda te izdaje uvjerenje o stečenom zvanju.

(19) Uvjet za stjecanje zvanja glavni vatrogasni časnik:

– imenovanje za glavnog vatrogasnog zapovjednika, čelnika Hrvatske vatrogasne zajednice;

(20) Mentora vatrogasne službe pripravniku iz ovog članka određuje nadređeni zapovjednik vatrogasne postrojbe odnosno vatrogasne organizacije sukladno uvjetima radnog mjesta na kojem se pripravnik zapošljava.

(21) Zvanja visoki vatrogasni časnik I. reda i visoki vatrogasni časnik II. reda su počasna vatrogasna zvanja.

(22) Stjecanjem zvanja visoki vatrogasni časnik I. reda ili visoki vatrogasni časnik II. reda profesionalni vatrogasac ne ostvaruje pravo na dodatak za osobno vatrogasno zvanje već zadržava dodatak propisan za vatrogasno zvanje koje je imao prije stjecanja navedenog.

(23) Programe osposobljavanja iz ovog članka donosi Državna vatrogasna škola kao programe neformalnog obrazovanja.

Članak 7.

(1) Profesionalni vatrogasac koji najmanje četiri godine obavlja poslove profesionalnog vatrogasca na radnom mjestu za koje je propisan uvjet stečena kvalifikacija na razini 4.1. ili 4.2. HKO te je stekao kvalifikaciju na razini 5. HKO-a ispunjava uvjete za stjecanje zvanja viši vatrogasni dočasnik.

(2) Profesionalni vatrogasac koji najmanje četiri godine obavlja poslove profesionalnog vatrogasca na radnom mjestu za koje je propisan uvjet stečena kvalifikacija na razini 4.1. ili 4.2. HKO-a te je stekao kvalifikaciju na razini 6.sv ili 6.st HKO-a ispunjava uvjete za stjecanje zvanja mlađi niži vatrogasni časnik.

(3) Profesionalni vatrogasac koji najmanje pet godine obavlja poslove profesionalnog vatrogasca na radnom mjestu za koje je propisan uvjet stečena kvalifikacija na razini 4.1. ili 4.2. HKO-a te je stekao kvalifikaciju na razini 7.1.sv ili 7.1.st HKO-a ispunjava uvjete za stjecanje zvanja stariji niži vatrogasni časnik.

(4) Profesionalni vatrogasac koji najmanje tri godine obavlja poslove profesionalnog vatrogasca na radnom mjestu za koje je propisan uvjet stečena kvalifikacija na razini 6.sv ili 6.st HKO-a te je stekao kvalifikaciju na razini 7.1.sv ili 7.1.st HKO-a ispunjava uvjete za stjecanje zvanja stariji niži vatrogasni časnik.

(5) Profesionalni vatrogasci koji ispunjavaju uvjete propisane ovim člankom, vatrogasno zvanja stječu polaganjem ispita sukladno odredbama ovog Pravilnika, a oznake zvanja mogu nositi tek kada su raspoređeni odnosno zaposleni na radnom mjestu za koje je kao uvjet propisana razina kvalifikacije koju su stekli.

(6) Profesionalni vatrogasci koju su stekli zvanje sukladno odredbama stavka 5. ovog članka, dok nisu raspoređeni odnosno zaposleni na radnom mjestu za koje je kao uvjet propisana razina kvalifikacije koju su stekli, nose oznaku zvanja koje su imali prije stjecanja.

(7) Oznaku stečenog vatrogasnog zvanja profesionalnom vatrogascu uručuje nadređeni zapovjednik kada isti bude raspoređen odnosno zaposlen na radnom mjestu za koje je kao uvjet propisana razina kvalifikacije koju su stekli.

(8) Profesionalni vatrogasci koji steknu i nose zvanje sukladno odredbama stavka 5. ovog članka, mogu dalje stjecati zvanja na način propisan odredbama ovog Pravilnika uz ispunjenje uvjeta propisanih odredbama članka 6. ovog Pravilnik

2. Način stjecanja vatrogasnih zvanja
 profesionalnih vatrogasaca

Članak 8.

(1) Vatrogasno zvanje profesionalni vatrogasci stječu polaganjem ispita za vatrogasno zvanje pri Državnoj vatrogasnoj školi odnosno vatrogasnoj zajednici županije, Grada Zagreba koja ima odobrenje Državne vatrogasne škole, osim zvanja mlađi vatrogasac koje se stječe bez polaganja ispita po završetku pripravničkog staža i dobivene pozitivne ocjene sukladno članku 6.stavku 1. ovog Pravilnika te zvanja vatrogasac koje se stječe bez polaganja ispita protekom roka iz članka 6.stavka 2. ovog Pravilnika.

(2) Zvanje glavni vatrogasni časnik profesionalni vatrogasac stječe bez polaganja ispita za vatrogasno zvanje danom imenovanja glavnim vatrogasnim zapovjednikom.

(3) Zvanje visoki vatrogasni časnik II. reda i zvanje visoki vatrogasni časnik I. reda profesionalni vatrogasac stječe bez polaganja ispita, danom donošenja odluke o dodjeli zvanja.

(4) Zvanje visoki vatrogasni časnik profesionalni vatrogasac stječe bez polaganja ispita za vatrogasno zvanje danom imenovanja zamjenikom glavnom vatrogasnog zapovjednika.

(5) Ispit za vatrogasno zvanje polaže se pred ispitnim Povjerenstvom koje ima tri člana, od kojih dva imenuje glavni vatrogasni zapovjednik, a jednog ravnatelj Državne vatrogasne škole.

(6) Ukoliko ispit za vatrogasno zvanje provodi vatrogasna organizacija koja ima odobrenje Državne vatrogasne škole, ispit se polaže se pred ispitnim Povjerenstvom koje ima tri člana, od kojih dva imenuje glavni vatrogasni zapovjednik, a jednog ravnatelj Državne vatrogasne škole na prijedlog nadležne županijske vatrogasne zajednice odnosno Vatrogasne zajednice Grada Zagreba.

(7) Programe ispita za zvanja prema odredbama ovog Pravilnika donosi Državna vatrogasna škola.

Članak 9.

(1) Vatrogasac po završenom pripravničkom stažu u vatrogasnoj službi koja se obavlja profesionalno te po dobivenoj pozitivnoj ocjeni od strane mentora vatrogasne službe podnosi zahtjev za stjecanje zvanja mlađi vatrogasac nadređenom vatrogasnom zapovjedniku.

(2) Vatrogasac sa stečenim zvanjem mlađi vatrogasac, i po isteku roka od najmanje jedne godine obavljanja poslova profesionalnog vatrogasca u zvanju mlađi vatrogasac podnosi zahtjev za stjecanje zvanja vatrogasac nadređenom zapovjedniku.

(3) Vatrogasci iz stavka 1. i 2. ovog članka, uz zahtjev za stjecanje zvanja prilažu dokaze o ispunjavanju uvjeta za stjecanje zvanja propisane člankom 6.stavkom 1. i 2. ovog Pravilnika.

(4) Zapovjednik vatrogasne postrojbe odnosno vatrogasne organizacije provjerava ispravnost podnesenog zahtjeva i priloženih dokaza odnosno jesu li ispunjeni uvjeti za stjecanje vatrogasnog zvanja te iste dostavlja Hrvatskoj vatrogasnoj zajednici.

(5) Hrvatska vatrogasna zajednica, nakon utvrđivanja uvjeta za stjecanje vatrogasnog zvanja izdaje uvjerenje o stečenom zvanju.

(6) Državna vatrogasna škola, danom objave rješenja o imenovanju glavnog vatrogasnog zapovjednika u službenom listu Republike Hrvatske, izdaje uvjerenje o stečenom zvanju glavnog vatrogasnog časnika.

(7) Hrvatska vatrogasna zajednica, danom objave rješenja o imenovanju zamjenika glavnog vatrogasnog zapovjednika u službenom listu Republike Hrvatske, izdaje uvjerenje o stečenom zvanju visokog vatrogasnog časnika.

Članak 10.

(1) Polaganju ispita za vatrogasno zvanje može pristupiti vatrogasac koji ispunjava uvjete za stjecanje zvanja propisane člankom 6. i člankom 7. ovog Pravilnika i koji je za prethodnu kalendarsku godinu ocijenjen pozitivnom ocjenom i to najmanje ocjenom uspješan odnosno ocjenom koja je istovjetna ocjeni dobar (3).

(2) Prijavu za polaganje ispita za vatrogasno zvanje vatrogasac podnosi zapovjedniku vatrogasne postrojbe odnosno vatrogasne organizacije.

(3) Zapovjednik vatrogasne postrojbe odnosno vatrogasne organizacije provjera točnost podataka navedenih u prijavi i utvrđuje ispunjava li vatrogasac uvjete propisane stavkom 1. ovog članka.

(4) Zapovjednik vatrogasne postrojbe odnosno vatrogasne organizacije prijavu prosljeđuje Državnoj vatrogasnoj školi odnosno nadležnoj vatrogasnoj organizaciji koja ima odobrenje Državne vatrogasne škole, na postupanje ukoliko su ispunjeni svi propisani uvjeti.

(5) Obrazac prijave izrađuje Državna vatrogasna škola i objavljuje na svojim mrežnim stranica.

Članak 11.

(1) Glavni vatrogasni zapovjednik može samostalno ili na prijedlog županijskog vatrogasnog zapovjednika, zapovjednika Vatrogasne zajednice Grada Zagreba odnosno na prijedlog neposredno nadređenog zapovjednika vatrogasne postrojbe ili vatrogasne organizacije unaprijediti profesionalnog vatrogasca u jedno vatrogasno zvanje više od stečenog na razini iste kvalifikacije HKO-a, ako je za prethodne dvije kalendarske godine ocijenjen ocjenom izvrstan odnosno ocjenom koja je istovjetna ocjeni odličan (5) te ukoliko ispunjava sve uvjete propisane odredbama članka 6. ovog Pravilnika osim uvjeta godina obavljanja vatrogasne službe u stečenom zvanju.

(2) Prijedlog iz stavka 1. ovog članka mora biti u pisanom obliku te obrazložen postignućima profesionalnog vatrogasca.

(3) Hrvatska vatrogasna zajednica, nakon utvrđivanja uvjeta propisanih ovim člankom, izdaje uvjerenje o vatrogasnom zvanju.

Članak 12.

(1) Glavni vatrogasni zapovjednik može samostalno ili na prijedlog županijskog vatrogasnog zapovjednika, zapovjednika Vatrogasne zajednice Grada Zagreba odnosno na prijedlog neposredno nadređenog zapovjednika vatrogasne postrojbe ili vatrogasne organizacije unaprijediti profesionalnog vatrogasca u jedno vatrogasno zvanje više od stečenog na razini iste kvalifikacije HKO-a, koji je tijekom obavljanja vatrogasne djelatnosti iskazao iznimnu hrabrost i požrtvovnost i na taj način dao poseban doprinos ugledu vatrogasne službe, neovisno o ispunjavanju uvjeta iz članka 6. ovog Pravilnika.

(2) Prijedlog iz stavka 1. ovog članka mora biti u pisanom obliku te obrazložen postignućima profesionalnog vatrogasca.

(3) Hrvatska vatrogasna zajednica, nakon utvrđivanja uvjeta propisanih ovim člankom, izdaje uvjerenje o vatrogasnom zvanju.

3. Uvjeti za stjecanja vatrogasnih zvanja
 dobrovoljnih vatrogasaca

Članak 13.

(1) Uvjet za stjecanje zvanja vatrogasac je pohađanje programa temeljnog osposobljavanja

ili

– stečena kvalifikacija najmanje na razini 4.1. HKO-a, trogodišnje strukovno obrazovanje u sustavu vatrogastva;

(2) Uvjeti za stjecanje zvanja stariji vatrogasac su:

– najmanje pet godina obavljanja poslova dobrovoljnog vatrogasca u zvanju vatrogasac

ili

– najmanje dvije godine obavljanja poslova dobrovoljnog vatrogasca u zvanju vatrogasac;

– osposobljenost po jednom programu osposobljavanja u sustavu vatrogastva za specijalnost;

(3) Uvjeti za stjecanje zvanja vatrogasac specijalist su:

– najmanje tri godine obavljanja poslova dobrovoljnog vatrogasca u zvanju stariji vatrogasac;

– osposobljenost po jednom programu osposobljavanja u sustavu vatrogastva za specijalnost;

(4) Uvjeti za stjecanje zvanja vatrogasac I. reda su:

– najmanje jedna godina obavljanja poslova dobrovoljnog vatrogasca u zvanju vatrogasac;

– pohađanje programa osposobljavanja za zvanje vatrogasac I reda;

(5) Uvjeti za stjecanje zvanja stariji vatrogasac I. reda su:

– najmanje tri godine obavljanja poslova dobrovoljnog vatrogasca u zvanju vatrogasac I. reda

ili

– najmanje jedna godina u zvanju vatrogasac I. reda;

– osposobljenost po jednom programu osposobljavanja u sustavu vatrogastva za specijalnost;

(6) Uvjeti za stjecanje zvanja vatrogasac I. reda specijalist su:

– najmanje dvije godine obavljanja poslova dobrovoljnog vatrogasca u zvanju stariji vatrogasac I. reda;

– osposobljenost po jednom programu osposobljavanja u sustavu vatrogastva za specijalnost;

(7) Uvjeti za stjecanje zvanja vatrogasni dočasnik su:

– najmanje jedna godina obavljanja poslova dobrovoljnog vatrogasca u zvanju vatrogasac I. reda;

– osposobljenost po jednom programu osposobljavanja u sustavu vatrogastva za specijalnost;

– pohađanje programa osposobljavanja za zvanje vatrogasni dočasnik;

(8) Uvjeti za stjecanje zvanja stariji vatrogasni dočasnik su:

– najmanje četiri godine obavljanja poslova dobrovoljnog vatrogasca u zvanju vatrogasni dočasnik

ili

– najmanje dvije godine obavljanja poslova dobrovoljnog vatrogasca u zvanju vatrogasni dočasnik;

– osposobljenost po jednom programu osposobljavanja u sustavu vatrogastva za specijalnost;

(9) Uvjeti za stjecanje zvanja vatrogasni dočasnik I. reda su:

– najmanje jedna godina obavljanja poslova dobrovoljnog vatrogasca u zvanju vatrogasni dočasnik;

– pohađanje programa osposobljavanja za zvanje vatrogasni dočasnik I. reda;

(10) Uvjeti za stjecanje zvanja vatrogasni časnik ovisno o prethodno stečenoj kvalifikaciji su:

– stečena kvalifikacija najmanje na razini 4.1. HKO-a;

– najmanje dvije godine obavljanja poslova dobrovoljnog vatrogasca najmanje u zvanju vatrogasni dočasnik I. reda;

– osposobljenost po jednom programu osposobljavanja u sustavu vatrogastva;

– pohađanje programa osposobljavanja za zvanje vatrogasni časnik

ili

– stečena kvalifikaciji na razini 4.1. HKO-a, trogodišnje strukovno obrazovanje u sustavu vatrogastva ili 4.2. HKO-a četverogodišnje obrazovanje u sustavu vatrogastva;

– najmanje dvije godine obavljanja poslova dobrovoljnog vatrogasca najmanje u zvanju vatrogasac;

– osposobljenost po jednom programu osposobljavanja u sustavu vatrogastva

ili

– stečena kvalifikacija najmanje na razini 6.st ili 6.sv HKO-a;

– najmanje dvije godine obavljanja poslova dobrovoljnog vatrogasca najmanje u zvanju vatrogasac;

– pohađanje programa osposobljavanja za zvanje vatrogasni časnik;

(11) Uvjet za stjecanje zvanja stariji vatrogasni časnik je:

– najmanje četiri godine obavljanja poslova dobrovoljnog vatrogasca u zvanju vatrogasni časnik;

(12) Uvjeti za stjecanje zvanja vatrogasni časnik I. reda su:

– najmanje dvije godine obavljanja poslova dobrovoljnog vatrogasca u zvanju vatrogasni časnik;

– pohađanje programa osposobljavanja za zvanje vatrogasni časnik I. reda;

(13) Uvjeti za stjecanje zvanja viši vatrogasni časnik su:

– stečena kvalifikacija najmanje na razini 4.1. HKO;

– najmanje četiri godine obavljanja poslova dobrovoljnog vatrogasca u zvanju vatrogasni časnik I. reda;

– pohađanje programa osposobljavanja za zvanje viši vatrogasni časnik;

(14) Uvjeti za stjecanje zvanja viši vatrogasni časnik I. reda su:

– najmanje četiri godine obavljanja poslova dobrovoljnog vatrogasca u zvanju viši vatrogasni časnik;

– pohađanje programa osposobljavanja za zvanje viši vatrogasni časnik I. reda;

(15) Uvjeti za stjecanje zvanja visoki vatrogasni časnik su:

– stečena kvalifikacija najmanje na razini 6.sv ili 6.st HKO-a;

– najmanje četiri godine obavljanja poslova dobrovoljnog vatrogasca najmanje u zvanju vatrogasnog časnika;

– pohađanje programa osposobljavanja za zvanje visoki vatrogasni časnik;

(16) Uvjeti za stjecanje zvanja visoki vatrogasni časnik I. reda su:

– najmanje četiri godine obavljanja poslova dobrovoljnog vatrogasca u zvanju visoki vatrogasni časnik;

– pohađanje programa osposobljavanja za zvanje visoki vatrogasni časnik I. reda;

(17) Zvanje počasni vatrogasni časnik može steći osoba koja je značajno pridonijela unapređenju vatrogastva i zaštite od požara ili koja se dugogodišnjim radom istakla na organizacijskim i administrativnim dužnostima na području općine, grada i županije pod uvjetom da je najmanje 5 godina član u dobrovoljnom vatrogasnom društvu, na prijedlog nadležnog dobrovoljnog vatrogasnog društva ili nadležne vatrogasne zajednice, a odluku o dodjeli zvanja počasni vatrogasni časnik donosi predsjedništvo vatrogasne zajednice županije odnosno upravni odbor Grada Zagreba. Uvjerenje o stečenom zvanju izdaje vatrogasna zajednica županije odnosno Vatrogasna zajednica Grada Zagreba.

(18) Zvanje počasni viši vatrogasni časnik može steći osoba koja je značajno pridonijela unapređenju vatrogastva i zaštite od požara ili koja se dugogodišnjim radom istakla na organizacijskim i administrativnim dužnostima na području općine, grada i županije pod uvjetom da ima najmanje 5 godina aktivnog rada u dobrovoljnom vatrogastvu, na prijedlog nadležnog tijela vatrogasne zajednice županije odnosno Grada Zagreba, a odluku o dodjeli zvanja počasni viši vatrogasni časnik donosi glavni vatrogasni zapovjednik te izdaje uvjerenje o stečenom zvanju.

4. Način stjecanja vatrogasnih zvanja
 dobrovoljnih vatrogasaca

Članak 14.

(1) Vatrogasno zvanje dobrovoljni vatrogasci stječu polaganjem ispita za vatrogasno zvanje pri Državnoj vatrogasnoj školi odnosno vatrogasnoj organizaciji koja ima odobrenje Državne vatrogasne škole, osim zvanja iz članka 13. stavaka 2., 3., 5., 6., 8. i 11. ovog Pravilnika koja se stječu bez polaganja ispita ispunjavanjem uvjeta utvrđenih člankom 13. ovog Pravilnika danom donošenja odluke o stjecanju zvanja.

(2) Dobrovoljni vatrogasci polaganju ispita pristupaju nakon odslušanog propisanog broja sati utvrđenih programima osposobljavanja iz članka 13. ovog Pravilnika.

(3) Zvanje počasni vatrogasni časnik i počasni viši vatrogasni časnik dobrovoljni vatrogasac stječe bez polaganja ispita danom donošenja odluke o dodjeli zvanja.

(4) Ispit za vatrogasna zvanja polaže se pred tijelom i na način propisan programima osposobljavanja za vatrogasna zvanja koje donosi Državna vatrogasna škola.

(5) Državna vatrogasna škola odnosno vatrogasna organizacija koja ima odobrenje Državne vatrogasne škole za provedbu pojedinog programa nakon položenog ispita za vatrogasno zvanje izdaje dobrovoljnom vatrogascu uvjerenje o stečenom zvanju.

Članak 15.

(1) Dobrovoljni vatrogasac po ispunjavanju uvjeta iz članka 13. stavak 2. ili 3. podnosi zahtjev za stjecanje zvanja stariji vatrogasac ili vatrogasac specijalist nadređenom zapovjedniku dobrovoljnog vatrogasnog društva.

(2) Član dobrovoljnog vatrogasnog društva koji stekne ili ima stečenu kvalifikaciju na razini 4.1. HKO-a, trogodišnje strukovno obrazovanje u sustavu vatrogastva ili 4.2. HKO-a, četverogodišnje strukovno obrazovanje u sustavu vatrogastva podnosi zahtjev za stjecanje zvanja vatrogasac nadređenom zapovjedniku dobrovoljnog vatrogasnog društva.

(3) Zapovjednik dobrovoljnog vatrogasnog društva provjerava ispravnost podnesenog zahtjeva odnosno jesu li ispunjeni uvjeti za stjecanje vatrogasnog zvanja iz stavka 1. i stavka 2. ovog članka te putem računalne aplikacije Hrvatske vatrogasne zajednice podnosi prijedlog za dodjelu zvanja nadležnoj vatrogasnoj organizaciji koja ima odobrenje Državne vatrogasne škole za provedbu programa temeljnog osposobljavanja.

(4) Vatrogasna organizacija iz stavka 3. ovog članka, nakon utvrđivanja uvjeta za stjecanje vatrogasnog zvanja izdaje uvjerenje o stečenom zvanju.

(5) Dobrovoljni vatrogasac po ispunjavanju uvjeta iz članka 13. stavak 5., 6., 8. i 11. podnosi zahtjev za stjecanje zvanja nadređenom zapovjedniku dobrovoljnog vatrogasnog društva.

(6) Zapovjednik dobrovoljnog vatrogasnog društva provjerava ispravnost podnesenog zahtjeva odnosno jesu li ispunjeni uvjeti za stjecanje vatrogasnog zvanja te putem računalne aplikacije Hrvatske vatrogasne zajednice podnosi prijedlog za dodjelu zvanja vatrogasnoj zajednici županije odnosno Vatrogasnoj zajednici Grada Zagreba.

(7) Vatrogasna organizacija iz stavka 6. ovog članka, nakon utvrđivanja uvjeta za stjecanje vatrogasnog zvanja izdaje uvjerenje o stečenom zvanju.

Članak 16.

(1) Polaganju ispita za vatrogasno zvanje može pristupiti vatrogasac odnosno član dobrovoljnog vatrogasnog društva koji ispunjava uvjete za stjecanje zvanja propisane člankom 13. ovog Pravilnika.

(2) Prijavu za polaganje ispita za vatrogasno zvanje vatrogasac podnosi zapovjedniku vatrogasne postrojbe odnosno vatrogasne organizacije.

(3) Zapovjednik vatrogasne postrojbe odnosno vatrogasne organizacije provjera točnost podataka navedenih u prijavi i utvrđuje ispunjava li vatrogasac uvjete propisane stavkom 1. ovog članka.

(4) Zapovjednik vatrogasne postrojbe odnosno vatrogasne organizacije prijavu prosljeđuje Državnoj vatrogasnoj školi odnosno nadležnoj vatrogasnoj organizaciji koja ima odobrenje Državne vatrogasne škole na postupanje ukoliko su ispunjeni svi propisani uvjeti.

(5) Obrazac prijave izrađuje Državna vatrogasna škola i objavljuje na mrežnim stranica.

Članak 17.

(1) Glavni vatrogasni zapovjednik može samostalno ili na prijedlog županijskog vatrogasnog zapovjednika, zapovjednika Vatrogasne zajednice Grada Zagreba odnosno na prijedlog neposredno nadređenog zapovjednika vatrogasne postrojbe ili vatrogasne organizacije, a uz suglasnost županijskog vatrogasnog zapovjednika odnosno zapovjednika Vatrogasne zajednice Grada Zagreba unaprijediti u jedno vatrogasno zvanje više od stečenog dobrovoljnog vatrogasca koji je tijekom obavljanja vatrogasne djelatnosti iskazao iznimnu hrabrost i požrtvovnost ili na drugi način dao poseban doprinos ugledu vatrogasne službe, neovisno o ispunjavanju uvjeta iz članka 13. ovog Pravilnika.

(2) Prijedlog iz stavka 1. ovog članka mora biti u pisanom obliku te obrazložen postignućima dobrovoljnog vatrogasca.

(3) Državna vatrogasna škola će na temelju odluke glavnog vatrogasnog zapovjednika izdati uvjerenje o zvanju.

IV. OZNAKE VATROGASNIH ZVANJA

1. Oznake vatrogasnih zvanja profesionalnih vatrogasaca

Članak 18.

(1) Osnova za oznaku zvanja profesionalnih vatrogasaca je u obliku navlake za naramenicu tamno plave boje širine 55/50 mm i duljine 140 mm, sa završetkom u obliku jednakokračnog trokuta, krakova duljine 35 mm. Elementi oznaka su strojno vezeni, a mogu biti i metalni.

(2) Oznake vatrogasnih zvanja profesionalnih vatrogasca sastoje se od elemenata:

– vatrogasni znak u hrvatskom pleteru visine i širine 15 mm, srebrne boje za zvanja vatrogasac i vatrogasni dočasnik (svih razina), žute boje za zvanja časnik (svih razina) i zlatne boje za zvanja visoki vatrogasni časnik i glavni vatrogasni časnik (u daljnjem tekstu: vatrogasni znak u pleternom rombu);

– hrvatski pleter srebrne boje debljine 10 mm i debljine 18 mm za zvanja stariji vatrogasac i vatrogasni dočasnik (svih razina) odnosno smanjenih dimenzija hrvatski pleter srebrne boje debljine 6 mm i debljine 10 mm za zvanja stariji vatrogasac i vatrogasni dočasnik (svih razina);

– hrvatski pleter žute boje debljine 10 mm i debljine 18 mm za zvanje vatrogasni časnik (svih razina) i zlatne boje debljine 10 mm i debljine 18 mm za zvanja visoki vatrogasni časnik (svih razina) i glavni vatrogasni časnik odnosno smanjenih dimenzija hrvatski pleter žute boje debljine 6 mm i debljine 10 mm za zvanje vatrogasni časnik (svih razina) i zlatne boje debljine 6 mm i debljine 10 mm za zvanja visoki vatrogasni časnik (svih razina) i glavni vatrogasni časnik;

– elementi su postavljeni simetrično u odnosu na sredinu navlake;

(3) Izgled oznake vatrogasnog zvanja profesionalnog vatrogasca je:

1. mlađi vatrogasac – jedan vatrogasni znak u pleternom rombu, srebrne boje, vodoravno u sredini, 10 mm od ruba koji je našiven na navlaku tamno plave boje koja je obrubljena ispustom debljine 2 mm srebrne boje,

2. vatrogasac – dva vatrogasna znaka u pleternom rombu, srebrne boje, jedan pored drugog međusobno udaljeni 7,07 mm, udaljeni 10 mm od ruba, našiveni na navlaku tamno plave boje koja je obrubljena ispustom debljine 2 mm srebrne boje,

3. stariji vatrogasac – hrvatski pleter srebrne boje debljine 10 mm udaljen 10 mm od ruba te u sredini jedan vatrogasni znak u pleternom rombu, srebrne boje, udaljen 8 mm od pletera, sve je našiveno na navlaku tamno plave boje koja je obrubljena ispustom debljine 2 mm srebrne boje,

4. stariji vatrogasac I. reda – hrvatski pleter srebrne boje debljine 10 mm udaljen 10 mm od ruba te dva vatrogasna znaka u pleternom rombu, srebrne boje, jedan pored drugog međusobno udaljeni 7,07 mm te udaljeni 8 mm od pletera, sve je našiveno na navlaku tamno plave boje koja je obrubljena ispustom debljine 2 mm srebrne boje,

5. mlađi niži vatrogasni dočasnik – hrvatski pleter srebrne boje debljine 10 mm udaljen 10 mm od ruba te tri vatrogasna znaka u pleternom rombu postavljena u obliku trokuta okrenutog od ovratnika, srebrne boje, udaljeni 8 mm od pletera i s međusobnom udaljenosti od 5 mm, sve je našiveno na navlaku tamno plave boje koja je obrubljena ispustom debljine 2 mm srebrne boje,

6. niži vatrogasni dočasnik – dva hrvatska pletera srebrne boje, prvi debljine 18 mm i drugi debljine 10 mm, prvi pleter udaljen 10 mm od ruba, drugi pleter na razmaku od 4 mm te u sredini vatrogasni znak u pleternom rombu, srebrne boje, udaljen 8 mm od drugog pletera, sve je našiveno na navlaku tamno plave boje koja je obrubljena ispustom debljine 2 mm srebrne boje,

7. stariji niži vatrogasni dočasnik – dva hrvatska pletera srebrne boje, prvi debljine 18 mm i drugi debljine 10 mm, prvi pleter udaljen 10 mm od ruba, drugi pleter na razmaku od 4 mm te dva vatrogasna znaka u pleternom rombu, srebrne boje, udaljena 8 mm od drugog pletera, jedan pored drugog međusobno udaljeni 7,07 mm, sve je našiveno na navlaku tamno plave boje koja je obrubljena ispustom debljine 2 mm srebrne boje,

8. mlađi viši vatrogasni dočasnik – dva hrvatska pletera srebrne boje, prvi debljine 18 mm i drugi debljine 10 mm, prvi pleter udaljen 10 mm od ruba, drugi pleter na razmaku od 4 mm te tri vatrogasna znaka u pleternom rombu postavljena u obliku trokuta okrenutog od ovratnika, srebrne boje, udaljeni 8 mm od ruba drugog pletera i s međusobnom udaljenosti od 5 mm, sve je našiveno na navlaku tamno plave boje koja je obrubljena ispustom debljine 2 mm srebrne boje,

9. viši vatrogasni dočasnik – dva hrvatska pletera srebrne boje, svaki debljine 18 mm, prvi pleter udaljen 10 mm od ruba, drugi pleter na razmaku od 4 mm te četiri vatrogasna znaka u pleternom rombu postavljeni u sredini u obliku kvadrata, srebrne boje, udaljeni 8 mm od ruba drugog pletera i s međusobnom udaljenosti od 7,07 mm, sve je našiveno na navlaku tamno plave boje koja je obrubljena ispustom debljine 2 mm srebrne boje,

10. mlađi niži vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen udaljen od ruba 10 mm te jedan vatrogasni znak u pleternom rombu, žute boje, vodoravno u sredini, 7 mm od ruba pletera koji je našiven na navlaku tamno plave boje koja je obrubljena ispustom debljine 2 mm žute boje,

11. niži vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen udaljen od ruba 10 mm te dva vatrogasna znaka u pleternom rombu, žute boje, vodoravno u sredini, 7 mm od ruba pletera koji je našivena na navlaku tamno plave boje koja je obrubljena ispustom debljine 2 mm žute boje,

12. stariji niži vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen, udaljen od ruba 10 mm te tri vatrogasna znaka u pleternom rombu postavljena u obliku trokuta s vrhom prema gore od ovratnika, žute boje, 7 mm od ruba pletera te međusobnim razmakom od 5 mm, koja je našivena na navlaku tamno plave boje koja je obrubljena ispustom debljine 2 mm žute boje,

13. mlađi viši vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen, udaljen od ruba 10 mm te drugi hrvatski pleter žute boje debljine 10 mm udaljen od prvog 4 mm te jedan vatrogasni znak u pleternom rombu postavljen u sredini, žute boje, 7 mm od ruba zadnjeg pletera koji je našivena na navlaku tamno plave boje koja je obrubljena ispustom debljine 2 mm žute boje,

14. viši vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen, udaljen od ruba 10 mm te drugi hrvatski pleter žute boje debljine 10 mm udaljen od prvog 4 mm te dva vatrogasna znaka u pleternom rombu postavljeni u sredini, žute boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm žute boje,

15. stariji viši vatrogasni časnik – oznaka zvanja je jedan hrvatski pleter žute boje debljine 18 mm paralelno postavljen, udaljen od ruba 10 mm te drugi hrvatski pleter žute boje debljine 10 mm udaljen od prvog 4 mm te tri vatrogasna znaka u pleternom rombu postavljeni u obliku trokuta okrenutog od ovratnika, žute boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm žute boje,

16. visoki vatrogasni časnik – oznaka zvanja su tri hrvatska pletera zlatne boje, prvi debljine 18 mm paralelno postavljen, udaljen od ruba 10 mm, drugi hrvatski pleter debljine 10 mm udaljen od prvog 4 mm i treći hrvatski pleter debljine 18 mm udaljen od drugog 4 mm te jedan vatrogasni znak u pleternom rombu postavljen u sredini, zlatne boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm zlatne boje,

17. visoki vatrogasni časnik I. reda – oznaka zvanja su tri hrvatska pletera zlatne boje, prvi debljine 18 mm paralelno postavljen, udaljen od ruba 10 mm, drugi hrvatski pleter debljine 10 mm udaljen od prvog 4 mm i treći hrvatski pleter debljine 18 mm udaljen od drugog 4 mm te dva vatrogasna znaka u pleternom rombu postavljeni u sredini, zlatne boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm zlatne boje,

18. visoki vatrogasni časnik II. reda – oznaka zvanja su tri hrvatska pletera zlatne boje, prvi debljine 18 mm paralelno postavljen, udaljen od ruba 10 mm, drugi hrvatski pleter debljine 10 mm udaljen od prvog 4 mm i treći hrvatski pleter debljine 18 mm udaljen od drugog 4 mm te tri vatrogasna znaka u pleternom rombu postavljena u obliku trokuta okrenutog odo ovratnika, zlatne boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm zlatne boje,

19. glavni vatrogasni časnik – oznaka zvanja su tri hrvatska pletera zlatne boje prvi debljine 18 mm paralelno postavljen, udaljen od ruba 10 mm, drugi hrvatski pleter debljine 10 mm udaljen od prvog 4 mm i treći hrvatski pleter debljine 18 mm udaljen od drugog 4 mm te četiri vatrogasna znaka u pleternom rombu širine stranice 15 mm postavljeni u sredini u obliku kvadrata, zlatne boje, 7 mm od ruba zadnjeg pletera koji je našiven na navlaku tamno plave boje koja je obrubljena ispustom debljine 2 mm zlatne boje.

Članak 19.

(1) Ukoliko profesionalni vatrogasci nose oznake zvanja sukladno odredbama članka 3. stavka 2. ovog Pravilnika, nose se oznake smanjenih dimenzija sa elementima iz članka 18. stavka 2. ovog Pravilnika. Na poleđini oznaka mora se nalaziti tvrdi čičak.

(2) Smanjene oznake vatrogasnih zvanja profesionalnih vatrogasca sastoje se od elemenata:

– vatrogasni znak u pleternom rombu visine i širine 15 mm, crvene boje za zvanja vatrogasac i vatrogasni dočasnik (svih razina), žute boje za zvanja časnik (svih razina) i zlatne boje za zvanja visoki vatrogasni časnik i glavni vatrogasni časnik (u daljnjem tekstu vatrogasni znak u pleternom rombu);

– hrvatski pleter srebrne boje debljine 6 mm i debljine 10 mm za zvanja stariji vatrogasac i vatrogasni dočasnik (svih razina);

– hrvatski pleter žute boje debljine 6 mm i debljine 10 mm za zvanje vatrogasni časnik (svih razina) i zlatne boje debljine 6 mm i debljine 10 mm za zvanja visoki vatrogasni časnik (svih razina) i glavni vatrogasni časnik;

– osnova smanjene oznake je tamnoplave boje;

– elementi su postavljeni simetrično u odnosu na sredinu oznake.

(3) Smanjene oznake zvanja mlađi vatrogasac i vatrogasac su širine 68 mm, visine 40 mm, obrubljene linijom srebrne boje debljine 0,2 mm na udaljenosti 2 mm od ruba. Izgled smanjenih oznaka je:

1. mlađi vatrogasac – jedan vatrogasni znak u pleternom rombu, srebrne boje, centrirano u sredini smanjene oznake,

2. vatrogasac – dva vatrogasna znaka u pleternom rombu srebrne boje, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini smanjene oznake.

(4) Smanjene oznake zvanja stariji vatrogasac, stariji vatrogasac I. reda, mlađi niži vatrogasni dočasnik su širine 68 mm, visine 55 mm, obrubljene linijom srebrne boje debljine 0,2 mm na udaljenosti 2 mm od ruba. Izgled smanjenih oznaka je:

1. stariji vatrogasac – hrvatski pleter srebrne boje debljine 6 mm udaljena 2 mm od ruba oznake te jedan vatrogasni znak u pleternom rombu, srebrne boje, centriran u sredini između pletera i gornje linije,

2. stariji vatrogasac I. reda – hrvatski pleter srebrne boje debljine 6 mm udaljena 2 mm od ruba oznake te dva vatrogasna znaka u pleternom rombu, srebrne boje, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini između pletera i gornje linije,

3. mlađi niži vatrogasni dočasnik – hrvatski pleter srebrne boje debljine 6 mm udaljena 2 mm od ruba oznake s tri vatrogasna znaka u pleternom rombu širine stranice 15 mm, srebrne boje, postavljeni u obliku trokuta na međusobnoj udaljenosti 5 mm centrirano u sredini između pletera i gornje linije.

(5) Smanjene oznake zvanja niži vatrogasni dočasnik, stariji niži vatrogasni dočasnik, mlađi viši vatrogasni dočasnik, viši vatrogasni dočasnik, su širine 68 mm, visine 65 mm, obrubljene linijom srebrne boje debljine 0,2 mm na udaljenosti 2 mm od ruba. Izgled smanjenih oznaka je:

1. niži vatrogasni dočasnik – dva hrvatska pletera srebrne boje, prvi debljine 10 mm i drugi debljine 6 mm, međusobno udaljena 2 mm, prvi pleter udaljen 2 mm od ruba oznake te jedan vatrogasni znak u pleternom rombu, srebrne boje, centriran u sredini između gornjeg pletera i gornje linije,

2. stariji niži vatrogasni dočasnik – dva hrvatska pletera srebrne boje, prvi debljine 10 mm i drugi debljine 6 mm, međusobno udaljena 2 mm, prvi pleter udaljen 2 mm od ruba oznake te dva vatrogasna znaka u pleternom rombu, srebrne boje, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini između gornjeg pletera i gornje linije,

3. mlađi viši vatrogasni dočasnik – dva hrvatska pletera srebrne boje, prvi debljine 10 mm i drugi debljine 6 mm, međusobno udaljena 2 mm, prvi pleter udaljen 2 mm od ruba oznake te tri vatrogasna znaka u pleternom rombu, srebrne boje, postavljeni u obliku trokuta na međusobnoj udaljenosti 5 mm, centrirano u sredini između gornjeg pletera i gornje linije,

4. viši vatrogasni dočasnik – dva hrvatska pletera srebrne boje debljine 10 mm, međusobno udaljena 2 mm, prvi pleter udaljena 2 mm od ruba oznake te četiri vatrogasna znaka u pleternom rombu, postavljeni u obliku kvadrata na međusobnoj udaljenosti 3 mm, centrirano u sredini između gornjeg pletera i gornje linije.

(6) Smanjenje oznake zvanja mlađi niži vatrogasni časnik, niži vatrogasni časnik i stariji niži vatrogasni časnik su širine 68 mm, visine 55 mm, obrubljene linijom žute boje debljine 0,2 mm na udaljenosti 2 mm od ruba. Izgled smanjenih oznaka je:

1. mlađi niži vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen udaljen od ruba 2 mm te jedan vatrogasni znak u pleternom rombu, žute boje, centriran u sredini između pletera i gornje linije,

2. niži vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen udaljen od ruba 2 mm te dva vatrogasna znaka u pleternom rombu, žute boje, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini između pletera i gornje linije,

3. stariji niži vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen, udaljen od ruba 2 mm te tri vatrogasna znaka u pleternom rombu, žute boje, postavljeni u obliku trokuta na međusobnoj udaljenosti 5 mm centrirano u sredini između pletera i gornje linije,

(7) Smanjenje dimenzije oznake zvanja mlađi viši vatrogasni časnik, viši vatrogasni časnik i stariji viši vatrogasni časnik su širine 68 mm, visine 65 mm, obrubljene linijom žute boje debljine 0,2 mm na udaljenosti 2 mm od ruba. Izgled smanjenih oznaka je:

1. mlađi viši vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen, udaljen od ruba 2 mm te drugi hrvatski pleter žute boje debljine 6 mm udaljen od prvog 2 mm te jedan vatrogasni znak u pleternom rombu, centriran u sredini između gornjeg pletera i gornje linije,

2. viši vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen, udaljen od ruba 2 mm te drugi hrvatski pleter žute boje debljine 6 mm udaljen od prvog 2 mm te dva vatrogasna znaka u pleternom rombu, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini između gornjeg pletera i gornje linije,

3. stariji viši vatrogasni časnik – oznaka zvanja je jedan hrvatski pleter žute boje debljine 10 mm paralelno postavljen, udaljen od ruba 2 mm te drugi hrvatski pleter žute boje debljine 6 mm udaljen od prvog 2 mm te tri vatrogasna znaka u pleternom rombu, postavljeni u obliku trokuta na međusobnoj udaljenosti 5 mm centrirano u sredini između gornjeg pletera i gornje linije.

(8) Smanjenje dimenzije oznake zvanja visoki vatrogasni časnik i glavni vatrogasni časnik su širine 68 mm, visine 70 mm, obrubljene linijom zlatne boje debljine 0,2 mm na udaljenosti 2 mm od ruba. Izgled smanjenih oznaka je:

1. visoki vatrogasni časnik – oznaka zvanja su tri hrvatska pletera zlatne boje, prvi debljine 10 mm paralelno postavljen, udaljen od ruba 2 mm, drugi hrvatski pleter debljine 6 mm udaljen od prvog 2 mm i treći hrvatski pleter debljine 10 mm udaljen od drugog 2 mm te jedan vatrogasni znak u pleternom rombu, zlatne boje, centriran u sredini između gornjeg pletera i gornje linije,

2. visoki vatrogasni časnik I. reda – oznaka zvanja su tri hrvatska pletera zlatne boje, prvi debljine 10 mm paralelno postavljen, udaljen od ruba 2 mm, drugi hrvatski pleter debljine 6 mm udaljen od prvog 2 mm i treći hrvatski pleter debljine 10 mm udaljen od drugog 2 mm te dva vatrogasna znaka u pleternom rombu, zlatne boje, postavljeni horizontalno u liniji jedan pored drugog na međusobnoj udaljenosti 7,07 mm centrirano u sredini između gornjeg pletera i gornje linije,

3. visoki vatrogasni časnik II. reda – oznaka zvanja su tri hrvatska pletera zlatne boje, prvi debljine 10 mm paralelno postavljen, udaljen od ruba 2 mm, drugi hrvatski pleter debljine 6 mm udaljen od prvog 2 mm i treći hrvatski pleter debljine 10 mm udaljen od drugog 2 mm te tri vatrogasna znaka u pleternom rombu, zlatne boje, postavljeni u obliku trokuta na međusobnoj udaljenosti 5 mm centrirano u sredini između gornjeg pletera i gornje linije.

4. glavni vatrogasni časnik – oznaka zvanja su tri hrvatska pletera zlatne boje, prvi debljine 10 mm paralelno postavljen, udaljen od ruba 2 mm, drugi hrvatski pleter debljine 6 mm udaljen od prvog 2 mm i treći hrvatski pleter debljine 10 mm udaljen od drugog 2 mm te četiri vatrogasna znaka u pleternom rombu, zlatne boje, postavljeni u obliku kvadrata na međusobnoj udaljenosti 5 mm centrirano u sredini između gornjeg pletera i gornje linije,

(9) Oznake vatrogasnih zvanja profesionalnih vatrogasaca izrađuju pravne osobe ili obrt uz prethodnu suglasnost Hrvatske vatrogasne zajednice.

(10) Izgled oznaka vatrogasnih zvanja nalazi se u Prilogu 1. ovog Pravilnika i čine njegov sastavni dio.

2. Oznake vatrogasnih zvanja dobrovoljnih vatrogasaca

Članak 20.

(1) Osnova za oznaku zvanja za dobrovoljne vatrogasce je u obliku navlake za naramenicu tamno plave boje širine 55/50 mm i duljine 140 mm, sa završetkom u obliku jednakokračnog trokuta, krakova duljine 35 mm. Elementi su strojno vezeni, a mogu biti i metalni.

(2) Oznake vatrogasnih zvanja dobrovoljnih vatrogasca sastoje se od elemenata:

– simbolizirane plamene baklje zlatne boje koje su našivene na naramenice vrhom okrenute prema ovratniku, dužina baklje je 17 mm, a širina na najširem dijelu 11 mm;

– traka širine 10 mm crvene boje za zvanja stariji vatrogasac, vatrogasac specijalist, stariji vatrogasac I. reda i vatrogasac I. reda specijalist te žute boje za stariji vatrogasni časnik;

– traka širine 20 mm crvene boje za zvanje stariji vatrogasni dočasnik;

– vatrogasni znak u krugu promjera 35 mm žute boje u kojem je vatrogasna kacige iza koje se nalazi ukrštena sjekirica i baklja crvene boje plamena, visine 23 mm;

– vatrogasni znak u pleteru promjera 35 mm zlatne boje u kojem je vatrogasna kacige iza koje se nalazi ukrštena sjekirica i baklja crvene boje plamena, visine 17 mm, a iznad koje je hrvatski grb obrubljen zlatnom bojom, sa crveno bijelim poljima, dok je kruna grba zlatne boje;

– oznake vatrogasnih zvanja dobrovoljnih vatrogasaca nemaju ispust na donjem rubu;

– prvi element je postavljen 15 mm od ruba navlake.

(3) Izgled oznake vatrogasnog zvanja dobrovoljnog vatrogasca je:

1. vatrogasac – oznaka zvanja je jedna baklja, a navlaka je opšivena ispustom debljine 2 mm crvene boje,

2. stariji vatrogasac – oznaka zvanja je jedna traka crvene boje širine 10 mm i jedna baklja na udaljenosti 5 mm od trake, a navlaka opšivena ispustom debljine 2 mm crvene boje,

3. vatrogasac specijalist – oznaka zvanja su dvije trake crvene boje širine 10 mm, odmaknute jedna od druge 5 mm, i jedna baklja na udaljenosti 5 mm od trake, a navlaka opšivena ispustom debljine 2 mm crvene boje,

4. vatrogasac I. reda – oznaka zvanja su dvije baklje u liniji prema ovratniku, međusobno udaljene 8 mm, a navlaka opšivena ispustom debljine 2 mm crvene boje,

5. stariji vatrogasac I. reda – oznaka zvanja je jedna traka crvene boje širine 10 mm i dvije baklje u liniji prema ovratniku međusobno udaljene 8 mm, na udaljenosti 5 mm od trake, a navlaka opšivena ispustom debljine 2 mm crvene boje,

6. vatrogasac I. reda specijalist – oznaka zvanja su dvije trake crvene boje širine 10 mm, odmaknute jedna od druge 5 mm, i dvije baklje u liniji prema ovratniku međusobno udaljene 8 mm, na udaljenosti 5 mm od trake, a navlaka opšivena ispustom debljine 2 mm crvene boje,

7. vatrogasni dočasnik – oznaka zvanja su tri baklje postavljene u trokut vrhom prema ovratniku, međusobno udaljene 5 mm, a navlaka opšivena ispustom debljine 2 mm crvene boje,

8. stariji vatrogasni dočasnik – oznaka zvanja je jedna traka crvene boje širine 20 mm i tri baklje postavljene u trokut vrhom prema ovratniku, međusobno udaljene 5 mm, a navlaka opšivena ispustom debljine 2 mm crvene boje,

9. vatrogasni dočasnik I. reda – oznake zvanja su 4 baklje postavljenje u obliku kvadrata, parovi međusobno udaljeni 5 mm, a navlaka opšivena ispustom debljine 2 mm crvene boje,

10. vatrogasni časnik – oznaka zvanja je jedna baklja na udaljenosti 5 mm od trake, opšivena ispustom debljine 2 mm žute boje,

11. stariji vatrogasni časnik – oznaka zvanja je jedna traka žute boje širine 10 mm i jedna baklja na udaljenosti 5 mm od trake, a navlaka opšivena ispustom debljine 2 mm žute boje,

12. vatrogasni časnik I. reda – oznaka zvanja su dvije baklje u liniji prema ovratniku, međusobno udaljene 5 mm, a navlaka opšivena ispustom debljine 2 mm žute boje,

13. viši vatrogasni časnik – oznaka zvanja je vatrogasni znak u pleteru žute boje i jedna baklja, međusobno udaljeni 5 mm, a navlaka opšivena ispustom debljine 2 mm žute boje,

14. viši vatrogasni časnik I. reda – oznake zvanja je vatrogasni znak u pleteru zlatne boje i dvije baklje, međusobno udaljene 5 mm, a navlaka opšivena ispustom debljine 2 mm žute boje,

15. visoki vatrogasni časnik – oznaka zvanja je vatrogasni znak u pleteru zlatne boje i tri baklje postavljene u trokut, udaljen 5 mm od znaka, a navlaka opšivena ispustom debljine 2 mm zlatne boje,

16. visoki vatrogasni časnik I. reda – oznaka zvanja je vatrogasni znak u pleteru zlatne boje i četiri baklje postavljene u pravokutnik, udaljen 5 mm od znaka, a navlaka opšivena ispustom debljine 2 mm zlatne boje.

(4) Oznaku zvanja počasnog vatrogasnog časnika čini vatrogasni znak u krugu žute boje te navlaka opšivena ispustom debljine 2 mm žute boje, a oznaku zvanja počasnog višeg vatrogasnog časnika vatrogasni znak u pleteru zlatne boje te navlaka opšivena ispustom debljine 2 mm zlatne boje.

(5) Oznake vatrogasnih zvanja dobrovoljnih vatrogasaca izrađuju pravne osobe ili obrt uz prethodnu suglasnost Hrvatske vatrogasne zajednice.

(6) Izgled oznaka vatrogasnih zvanja nalazi se u Prilogu 4. ovog Pravilnika i čine njegov sastavni dio.

V. OZNAKE RADNIH MJESTA PROFESIONALNIH VATROGASACA I FUNKCIONALNE OZNAKE U DOBROVOLJNOM VATROGASTVU

1. Oznake radnih mjesta profesionalnih vatrogasaca

Članak 21.

(1) Osnova za oznaku radnog mjesta je pravokutnog oblika tamno plave boje, širine 25 mm i duljine 110 mm na kojoj je zlatnim koncem strojno izvezen naziv radnog mjesta. Na poleđini oznaka radnog mjesta mora se nalaziti tvrdi čičak.

(2) Oznaka radnog mjesta razine 4.2 ili 4.1 HKO-a obrubljena je ispustom debljine 2 mm crvene boje.

(3) Oznaka radnog mjesta razine 6.sv ili 6.st HKO-a obrubljena je ispustom debljine 2 mm žute boje.

(4) Oznaka radnog mjesta razine 7.1.sv ili 7.1.st HKO-a obrubljena je ispustom debljine 2 mm žute boje.

(5) Oznaka radnog mjesta glavnog vatrogasnog zapovjednika obrubljena je ispustom debljine 2 mm zlatne boje.

(6) Nazivi radnih mjesta profesionalnih vatrogasaca utvrđeni su pravilnikom donesenim temeljem Zakona o vatrogastvu, unutarnjim aktima vatrogasnih postrojbi i vatrogasnih organizacijama, unutarnjim aktima pravnih osoba koje zapošljavaju profesionalne vatrogasce te uredbom Vlade Republike Hrvatske koja propisuje nazive radnih mjesta, uvjete za raspored, klasifikaciju radnih mjesta i pripadajući platni razred te koeficijente za obračun plaće u državnim tijelima te unutarnjim aktima Hrvatske vatrogasne zajednice.

(7) Oznake radnih mjesta profesionalnih vatrogasaca izrađuju pravne osobe ili obrt koji od Hrvatske vatrogasne zajednice dobiju suglasnost.

(8) Oznake radnih mjesta u profesionalnom vatrogastvu nalazi se u prilogu 3. ovog Pravilnika i čine njegov sastavni dio.

Članak 22.

(1) Vatrogasci pripravnici te polaznici Državne vatrogasne škole mogu nositi oznake sukladno odredbama ovog Pravilnika ukoliko je nošenje istih propisano unutarnjim aktima vatrogasnih postrojbi i vatrogasnih organizacija, unutarnjim aktima pravnih osoba koje zapošljavaju profesionalne vatrogasce te unutarnjim aktima Državne vatrogasne škole.

Osnova za oznaku je identična osnovi za oznaku zvanja profesionalnih vatrogasaca. Smanjene dimenzije oznake zvanja mlađi vatrogasac i vatrogasac su širine 68 mm, visine 40 mm.

(2) Vatrogasac pripravnik razine 4.2 ili 4.1 HKO-a nosi oznaku elemenata jedan vatrogasni znak u pleternom rombu širine stranice 15 mm, bijele boje, vodoravno u sredini, 10 mm od ruba koji je našiven na navlaku tamno plave boje koja je obrubljena ispustom debljine 2 mm bijele boje.

(3) Vatrogasac pripravnik razine 6.sv ili 6.st HKO-a nosi oznaku elemenata dva vatrogasna znaka u pleternom rombu širine stranice 15 mm, bijele boje, jedan pored drugog, 10 mm od ruba koji su našiveni na navlaku tamno plave boje koja je obrubljena ispustom debljine 2 mm bijele boje.

(4) Vatrogasac pripravnik razine 7.1.sv ili 7.1.st HKO-a nosi oznaku elemenata tri vatrogasna znaka u pleternom rombu širine stranice 15 mm, bijele boje, postavljena u obliku trokuta, 10 mm od donjeg ruba s međusobnom udaljenosti od 5 mm koji su našiveni na navlaku tamno plave boje i obrubljenu ispustom debljine 2 mm bijele boje.

(5) Osnova smanjene oznake zvanja vatrogasca pripravnika je tamnoplave boje, obrubljena linijom bijele boje debljine 0,2 mm na udaljenosti 2 mm od ruba, širine 68 mm, visine 40 mm. Izgled smanjenih oznaka zvanja vatrogasaca pripravnika je:

1. Vatrogasac pripravnik razine 4.2 ili 4.1 HKO-a nosi smanjenu oznaku elemenata jedan vatrogasni znak u pleternom rombu, bijele boje, centrirano u sredini smanjene oznake.

2. Vatrogasac pripravnik razine 6.sv ili 6.st HKO-a nosi oznaku elemenata dva vatrogasna znaka u pleternom rombu, bijele boje, postavljena horizontalno u liniji jedan pored drugog na međusobnoj udaljenosti 7 mm centrirano u sredini smanjene oznake

3. Vatrogasac pripravnik razine 7.1.sv ili 7.1.st HKO-a nosi oznaku elemenata tri vatrogasna znaka u pleternom rombu, bijele boje, postavljeni u obliku trokuta na međusobnoj udaljenosti 5 mm centrirano u sredini smanjene oznake.

2. Funkcionalne oznake u dobrovoljnom vatrogastvu

Članak 23.

(1) Funkcionalna oznaka koja se nosi na svečanoj odori je u obliku romboida dimenzije širine 40 mm i duljine 80 mm, opšivena ispustom debljine 2 mm boje iste kao pleter, s poprečnim pleterima širine 8 mm i međusobnog razmaka 2 mm. Prvi pleter je od donjeg ruba udaljen 5 mm. Na gornjem dijelu oznake je vatrogasni znak s bakljom crvene boje, a kacigom i sjekiricom u sivoj boji, u bijelom krugu promjera 15 mm udaljen od gornjeg ruba 5 mm.

(2) Funkcionalna oznaka koja se nosi na radnoj odori je pravokutnog oblika dimenzija duljine 55 mm i širine 50 mm, opšivena ispustom debljine 2 mm boje iste kao pleter, s pleterima širine 8 mm koji su postavljeni uzdužno na razmaku 2 mm. Prvi pleter je od donjeg ruba udaljen 6 mm. Na gornjem dijelu oznake je vatrogasni znaku u bijelom krugu promjera 20 mm s bakljom crvene boje, a kacigom i sjekiricom u sivoj boji, udaljen od gornjeg ruba 5 mm.

(3) Osnova za funkcionalne oznake dobrovoljnih vatrogasaca je crvene boje, dok je osnova za ostale funkcionalne oznake u dobrovoljnom vatrogastvu tamnoplave boje.

(4) Funkcionalne oznake u dobrovoljnim vatrogasnim društvima su crvene boje pletera i obruba.

(5) Funkcionalne oznake u vatrogasnim zajednicama općina, gradova i područja su svijetloplave boje pletera i obruba.

(6) Funkcionalne oznake u vatrogasnim zajednicama županija i Vatrogasnoj zajednici Grada Zagreba su srebrne boje pletera i obruba.

(7) Funkcionalne oznake dobrovoljnih vatrogasaca i članova dobrovoljnih vatrogasnih društava su sljedeće:

1. dobrovoljni vatrogasac bez određene funkcije – funkcionalna oznaka je bez pletera na svijetlo crvenoj podlozi, opšivena ispustom crvene boje;

2. član dobrovoljnog vatrogasnog društva bez određene funkcije – funkcionalna oznaka je bez pletera na tamnoplavoj podlozi, opšivena ispustom crvene boje;

3. član upravnog odbora – funkcionalna oznaka ima jedan pleter na tamnoplavoj podlozi;

4. tajnik – funkcionalna oznaka dužnosti ima dva pletera na tamnoplavoj podlozi;

5. zamjenik predsjednika – funkcionalna oznaka ima tri pletera na tamnoplavoj podlozi;

6. predsjednik – funkcionalna oznaka dužnosti ima četiri pletera na tamnoplavoj podlozi;

7. pomoćnik zapovjednika ili član zapovjedništva – funkcionalna oznaka ima jedan pleter na svijetlo crvenoj podlozi;

8. zamjenik zapovjednika – funkcionalna oznaka ima dva pletera na svijetlo crvenoj podlozi;

9. zapovjednik – funkcionalna oznaka ima tri pletera na svijetlo crvenoj podlozi.

(8) Funkcionalne oznake u vatrogasnim zajednicama grada, područja odnosno općine su:

1. član predsjedništva – funkcionalna oznaka ima jedan pleter na tamnoplavoj podlozi;

2. tajnik – funkcionalna oznaka ima dva pletera na tamnoplavoj podlozi;

3. zamjenik predsjednik – funkcionalna oznaka ima tri pletera na tamnoplavoj podlozi;

4. predsjednik – funkcionalna oznaka ima četiri pletera na tamnoplavoj podlozi;

5. član zapovjedništva – funkcionalna oznaka ima jedan pleter na svijetlo crvenoj podlozi;

6. zamjenik zapovjednika – funkcionalna oznaka ima dva pletera na svijetlo crvenoj podlozi;

7. zapovjednik – funkcionalna oznaka ima tri pletera na svijetlo crvenoj podlozi.

(9) Funkcionalne oznake u vatrogasnoj zajednici Grada Zagreba i vatrogasnim zajednicama županije su:

1. član upravnog odbora odnosno predsjedništva – funkcionalna oznaka ima jedan pleter na svijetlo plavoj podlozi;

2. tajnik – funkcionalna oznaka ima dva pletera na tamnoplavoj podlozi;

3. zamjenik predsjednika – funkcionalna oznaka tri pletera na tamnoplavoj podlozi;

4. predsjednik – funkcionalna oznaka ima četiri pletera na tamnoplavoj podlozi;

5. član zapovjedništva – funkcionalna oznaka ima jedan pleter na svijetlo crvenoj podlozi;

6. zamjenik zapovjednika – funkcionalna oznaka ima dva pletera na svijetlo crvenoj podlozi;

7. zapovjednik Vatrogasne zajednice Grada Zagreba – oznaka dužnosti ima tri pletera na svijetlo crvenoj podlozi;

(10) Članovi Predsjedništva Hrvatske vatrogasne zajednice mogu nositi oznake zlatne boje sukladno odredbama ovog Pravilnika i to:

1. član predsjedništva – oznaka ima jedan pleter na tamnoplavoj podlozi;

2. dopredsjednik – oznaka ima dva pletera na tamnoplavoj podlozi;

3. zamjenik predsjednika – oznaka ima tri pletera na tamnoplavoj podlozi;

4. predsjednik – oznaka ima četiri pletera na tamnoplavoj podlozi.

(11) Funkcionalne oznake dužnosti u dobrovoljnom vatrogastvu izrađuju pravne osobe ili obrt koji od Hrvatske vatrogasne zajednice dobiju suglasnost.

(12) Iznimno, odredba stavka 9. točka 7. ovog članka primjenjuju se i na županijskog vatrogasnog zapovjednika.

(13) Izgled funkcionalnih oznaka dužnosti u dobrovoljnom vatrogastvu nalazi se u Prilogu 5. ovog Pravilnika i čini njegov sastavni dio.

Članak 24.

(1) Pripadnici vatrogasne mladeži i vatrogasni vježbenici mogu nositi oznake sukladno odredbama ovog Pravilnika ukoliko je nošenje istih propisano unutarnjim aktima vatrogasnih postrojbi i vatrogasnih organizacija.

Osnova za oznaku je identična osnovi za oznaku zvanja u dobrovoljnom vatrogastvu.

(2) Pripadnik vatrogasne mladeži nosi oznaku elemenata jedna traka bijele boje širine 10 mm i jedna baklja na udaljenosti 5 mm od trake, a navlaka opšivena ispustom debljine 2 mm crvene boje,

(3) Vatrogasni vježbenik nosi oznaku elemenata dvije trake bijele boje širine 10 mm, odmaknute jedna od druge 5 mm, i jedna baklja na udaljenosti 5 mm od trake, a navlaka opšivena ispustom debljine 2 mm crvene boje.

Članak 25.

(1) Profesionalni vatrogasci zaposleni u dobrovoljnim vatrogasnim društvima, dobrovoljnim vatrogasnim društvima u gospodarstvu i vatrogasnim zajednicama svih razina nose pripadajuće oznake zvanja profesionalnih vatrogasaca te oznake radnog mjesta profesionalnog vatrogasca.

(2) Profesionalni vatrogasci zaposleni u pravnim osobama izvan sustava vatrogastva nose pripadajuće oznake zvanja profesionalnih vatrogasaca te oznake radnog mjesta profesionalnog vatrogasca.

(3) Ukoliko dobrovoljni vatrogasac sa stečenom kvalifikacijom na razini 7.1.sv ili 7.1.st HKO-a bude imenovan županijskim vatrogasnim zapovjednikom, zamjenikom županijskog vatrogasnog zapovjednika ili zamjenikom vatrogasnog zapovjednika Grada Zagreba te isto obavlja profesionalno ispunjava uvjete za stjecanje zvanja stariji niži vatrogasni časnik, ako u dobrovoljnom vatrogastvu ima vatrogasno zvanje visoki vatrogasni časnik.

(4) Ukoliko dobrovoljni vatrogasac sa stečenom kvalifikacijom na razini 6.sv ili 6.st HKO-a bude imenovan županijskim vatrogasnim zapovjednikom, zamjenikom županijskog vatrogasnog zapovjednika ili zamjenikom vatrogasnog zapovjednika Grada Zagreba te isto obavlja profesionalno ispunjava uvjete za stjecanje zvanja viši vatrogasni dočasnik ako u dobrovoljnom vatrogastvu ima vatrogasno zvanje visoki vatrogasni časnik.

(5) Ukoliko dobrovoljni vatrogasac sa stečenom kvalifikacijom na razini 6.sv ili 6.st HKO-a bude imenovan područnim, gradskim odnosno općinskim vatrogasnim zapovjednikom ili zamjenikom te isto obavlja profesionalno ispunjava uvjete za stjecanje zvanja mlađi viši vatrogasni dočasnik, ako u dobrovoljnom vatrogastvu ima vatrogasno zvanje vatrogasni časnik.

(6) Ukoliko dobrovoljni vatrogasac bude imenovan zapovjednikom vatrogasne postrojbe dobrovoljnog vatrogasnog društva ili zamjenikom te isto obavlja profesionalno ispunjava uvjete za stjecanje zvanja niži vatrogasni dočasnik, ako u dobrovoljnom vatrogastvu ima zvanje vatrogasni časnik.

(7) Iznimno, ukoliko dobrovoljni vatrogasac sa stečenom kvalifikacijom na razini 7.1.sv ili 7.1.st HKO-a bude imenovan županijskim vatrogasnim zapovjednikom, zamjenikom županijskog vatrogasnog zapovjednika ili zamjenikom vatrogasnog zapovjednika Grada Zagreba te isto obavlja profesionalno, ispunjava uvjete za stjecanje zvanja stariji niži vatrogasni časnik, ako je prevođenjem vatrogasnog zvanja sukladno odredbama ovog Pravilnika stekao vatrogasno zvanje viši vatrogasni časnik I. reda.

(8) Iznimno, ukoliko dobrovoljni vatrogasac sa stečenom kvalifikacijom na razini 6.sv ili 6.st HKO-a bude imenovan županijskim vatrogasnim zapovjednikom, zamjenikom županijskog vatrogasnog zapovjednika ili zamjenikom vatrogasnog zapovjednika Grada Zagreba te isto obavlja profesionalno ispunjava uvjete za stjecanje zvanja viši vatrogasni dočasnik ako je prevođenjem vatrogasnog zvanja sukladno odredbama ovog Pravilnika stekao vatrogasno zvanje viši vatrogasni časnik I. reda.

(9) Profesionalni vatrogasci koji sukladno stavku 3., 4., 5., 6., 7. i 8. ovog članka ispunjavaju uvjete za stjecanje vatrogasnog zvanja, isto su obvezni steći u roku od 12 mjeseci od zapošljavanja te dalje stječu zvanja na način propisan odredbama ovog Pravilnika uz ispunjenje uvjeta propisanih odredbama članka 6. ovog Pravilnika.

VI. PRIJELAZNE I ZAVRŠNE ODREDBE

Članak 26.

(1) Profesionalni vatrogasci sa stečenom kvalifikacijom vatrogasnog smjera na razini 4.1. prema Hrvatskom kvalifikacijskom okviru (vatrogasac) izjednačeni su sa profesionalnim vatrogascima sa stečenom kvalifikacijom vatrogasnog smjera na razini 4.2. prema Hrvatskom kvalifikacijskom okviru (vatrogasni tehničar) u primjeni odredbi ovog Pravilnika odnosno u prevođenju i stjecanju vatrogasnih zvanja, promaknuću i napredovanju ukoliko su kvalifikaciju vatrogasnog smjera na razini 4.1. prema Hrvatskom kvalifikacijskom okviru (vatrogasac) stekli prije donošenja programa obrazovanja za vatrogasnu djelatnost odnosno kurikuluma za stjecanje kvalifikacija na razini 4.1. Hrvatskog kvalifikacijskog okvira, trogodišnje strukovno obrazovanje u sustavu vatrogastva te na razini 4.2. Hrvatskog kvalifikacijskog okvira, četverogodišnje strukovno obrazovanje u sustavu vatrogastva od strane ministra nadležnog za obrazovanje uz suglasnost glavnog vatrogasnog zapovjednika i uz prethodno pozitivno stručno mišljenje agencije nadležne za obrazovanje odraslih.

(2) Profesionalni vatrogasci sa stečenom kvalifikacijom završetkom kratkog stručnog studija ili preddiplomskog stručnog ili sveučilišnog studija u trajanju od tri godine izjednačeni su sa profesionalnim vatrogascima sa stečenom kvalifikacijom na razini 6.sv ili 6.st HKO-a u primjeni odredbi ovog Pravilnika u prevođenju zvanja.

(3) Profesionalni vatrogasci sa stečenom kvalifikacijom završetkom preddiplomskog i diplomskog sveučilišnog studija ili integriranog preddiplomskog i diplomskog sveučilišnog studija ili završetkom preddiplomskog stručnog i specijalističkog diplomskog stručnog studija izjednačeni su sa profesionalnim vatrogascima sa stečenom kvalifikacijom na razini 7.1.sv ili 7.1.st HKO-a u primjeni odredbi ovog Pravilnika u prevođenju zvanja.

(4) Profesionalni vatrogasci sa stečenom kvalifikacijom vatrogasci specijalisti te sa stečenom kvalifikacijom završetkom stručnog studija u trajanju kraćem od tri godine čijim završetkom se steklo manje od 180 ECTS bodova, izjednačeni su sa profesionalnim vatrogascima sa stečenom kvalifikacijom na razini 5. HKO-a u primjeni odredbi ovog Pravilnika u prevođenju zvanja.

Članak 27.

(1) Uvjerenja o vatrogasnom zvanju izdana temeljem odredbi Pravilnika o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) su važeća te ne podliježu postupku utvrđivanja istovjetnosti, izuzev uvjerenja o zvanju izdana profesionalnim vatrogascima koji su prevođenjem stekli zvanje mlađi vatrogasac, vatrogasac, stariji vatrogasac i stariji vatrogasac I. reda, a ispunjavaju uvjete iz članka 28. stavka 2., 3., 4. i 5. ovog Pravilnika.

(2) Zapovjednik vatrogasne postrojbe odnosno vatrogasne organizacije podnosi zahtjev za utvrđivanja istovjetnosti iz stavka 1. ovog članka sukladno odredbama ovog Pravilnika kojim se propisuje način prevođenja stečenih zvanja temeljem odredaba Pravilnika o jedinstvenom obliku i kroju odore članova vatrogasnih postrojbi te oznakama zvanja (»Narodne novine« broj 65/94.).

Članak 28.

(1) Zvanja profesionalnih vatrogasaca stečenih temeljem odredaba Pravilnika o jedinstvenom obliku i kroju odore članova vatrogasnih postrojbi te oznakama zvanja (»Narodne novine« broj 65/94.) prevode se u zvanja propisana odredbama ovog Pravilnika na način da se:

1. Zvanje mlađi vatrogasac ne prevodi se ukoliko je profesionalni vatrogasac zvanja mlađi vatrogasac manje od 1 godine.

2. Zvanje mlađi vatrogasac prevodi u zvanje vatrogasac ako profesionalni vatrogasac obavlja poslova profesionalnog vatrogasca u trajanju do 2 godine.

3. Zvanje mlađi vatrogasac prevodi u zvanje stariji vatrogasac ako profesionalni vatrogasac obavlja poslova profesionalnog vatrogasca u trajanju do 3 godine.

4. Zvanje mlađi vatrogasac I. klase prevodi se u zvanje stariji vatrogasac I. reda ako profesionalni vatrogasac obavlja poslova profesionalnog vatrogasca u trajanju do 5 godina.

5. Zvanje vatrogasac prevodi u zvanje niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 9 godina.

6. Zvanje vatrogasac prevodi u zvanje stariji niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 13 godina.

7. Zvanje vatrogasac I. klase prevodi u zvanje stariji niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 13 godina.

8. Zvanje vatrogasac I. klase prevodi se zvanje mlađi viši vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 17 godina.

9. Zvanje viši vatrogasac prevodi se u zvanje mlađi viši vatrogasni dočasnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem viši vatrogasac u trajanju do 5 godina.

10. Zvanje viši vatrogasac I. klase prevodi se u zvanje viši vatrogasni dočasnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem viši vatrogasac I. klase u trajanju do 9 godina.

11. Zvanje mlađi vatrogasni časnik prevodi se u zvanje viši vatrogasni dočasnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem mlađi vatrogasni časnik u trajanju do 5 godina.

12. Zvanje mlađi vatrogasni časnik I. klase prevodi se u zvanje mlađi niži vatrogasni časnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem mlađi vatrogasni časnik I. klase u trajanju do 5 godina.

13. Zvanje vatrogasni časnik prevodi se u zvanje niži vatrogasni časnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem vatrogasni časnik u trajanju do 9 godina.

14. Zvanje vatrogasni časnik I. klase prevodi se u zvanje stariji niži vatrogasni časnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem vatrogasni časnik I. klase u trajanju do 13 godina.

15. Zvanje viši vatrogasni časnik prevodi se u zvanje mlađi viši vatrogasni časnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem viši vatrogasni časnik u trajanju do 5 godina.

16. Zvanje viši vatrogasni časnik I. klase prevodi se u zvanje viši vatrogasni časnik ako profesionalni vatrogasac obavlja poslova profesionalnog vatrogasca sa stečenim vatrogasnim zvanjem viši vatrogasni časnik I. klase u trajanju do 5 godina.

17. Zvanje glavni vatrogasni časnik profesionalnog vatrogasca koji ne obavlja dužnost glavnog vatrogasnog zapovjednika ili zamjenika, a ima stečenu kvalifikaciju razine 7.1.sv ili 7.1.st HKO-a prevodi se u zvanje stariji viši vatrogasni časnik.

18. Zvanje glavni vatrogasni časnik prevodi se u zvanje visoki vatrogasni časnik ako je profesionalni vatrogasac imenovan zamjenikom glavnog vatrogasnog zapovjednika.

19. Zvanje glavni vatrogasni časnik prevodi se u zvanje glavni vatrogasni časnik ako je profesionalni vatrogasac imenovan glavnim vatrogasnim zapovjednikom.

(2) Zvanje profesionalnog vatrogasaca mlađi vatrogasac koje je profesionalni vatrogasac stekao temeljem članka 14. Pravilnik o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) prevode se na način da se:

1. Zvanje mlađi vatrogasac prevodi u zvanje vatrogasac ako profesionalni vatrogasac obavlja poslova profesionalnog vatrogasca u trajanju do 2 godine.

2. Zvanje mlađi vatrogasac prevodi u zvanje stariji vatrogasac ako profesionalni vatrogasac obavlja poslova profesionalnog vatrogasca u trajanju do 3 godine.

3. Zvanje mlađi vatrogasac prevodi u zvanje stariji vatrogasac I. reda ako profesionalni vatrogasac obavlja poslova profesionalnog vatrogasca u trajanju do 5 godina.

4. Zvanje mlađi vatrogasac prevodi u zvanje mlađi niži vatrogasni dočasnik ako pofesionalni vatrogasac obavlja poslova profesionalnog vatrogasca u trajanju do 7 godina.

(3) Zvanje profesionalnog vatrogasaca vatrogasac koje je profesionalni vatrogasac stekao temeljem članka 14. Pravilnik o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) prevode se na način da se:

1. Zvanje vatrogasac prevodi u zvanje niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 9 godina.

2. Zvanje vatrogasac prevodi u zvanje stariji niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 13 godina.

(4) Zvanje profesionalnog vatrogasaca stariji vatrogasac koje je profesionalni vatrogasac stekao temeljem članka 14. Pravilnik o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) prevode se na način da se:

1. Zvanje stariji vatrogasac prevodi u zvanje stariji niži vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 13 godina.

2. Zvanje stariji vatrogasac prevodi u zvanje mlađi viši vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 17 godina.

(5) Zvanje profesionalnog vatrogasaca stariji vatrogasac I. reda koje je profesionalni vatrogasac stekao temeljem članka 14. Pravilnik o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) prevode se na način da se:

1. Zvanje stariji vatrogasac I. reda prevodi u zvanje mlađi viši vatrogasni dočasnik ako profesionalni vatrogasac obavlja poslova profesionalnog vatrogasca u trajanju do 17 godina.

Članak 29.

(1) Postupak prevođenja sukladno članku 28. ovog Pravilnika se provodi na način da zapovjednik vatrogasne postrojbe odnosno vatrogasne organizacije provjerava i utvrđuje:

1. razinu stečene kvalifikacija profesionalnog vatrogasca;

2. postupak stjecanja vatrogasnog zvanja temeljem odredbi Pravilnika o jedinstvenom obliku i kroju odore članova vatrogasnih postrojbi te oznakama zvanja (»Narodne novine« broj 65/1994.);

3. ispunjene uvjeta propisanih člankom 28. ovog Pravilnika;

4. vatrogasno zvanje sukladno radnom mjestu profesionalnog vatrogasca i članku 28. ovog Pravilnika.

(2) Zapovjednik vatrogasne postrojbe odnosno vatrogasne organizacije po provjeri i utvrđivanju uvjeta iz stavka 1. ovog članka prikupljenu dokumentaciju putem računalne aplikacije Hrvatske vatrogasne zajednice dostavlja županijskom vatrogasnom zapovjedniku odnosno zapovjedniku Vatrogasne zajednice Grada Zagreba.

(3) Županijski vatrogasni zapovjednik odnosno zapovjednik Vatrogasne zajednice Grada Zagreba, provjerava ispravnost i točnost zaprimljene dokumentaciju i ispunjavanje uvjeta propisanih odredbama ovog Pravilnika te ukoliko su ispunjeni svi propisani uvjeti navedeno dostavlja Hrvatskoj vatrogasnoj zajednici putem računalne aplikacije na postupanje.

(4) Glavni vatrogasni zapovjednik izdaje uvjerenje o zvanju profesionalnog vatrogasca, koje nije upravni akt te ga dostavlja županijskom vatrogasnom zapovjedniku odnosno zapovjedniku Vatrogasne zajednice Grada Zagreba, zapovjedniku vatrogasne postrojbe odnosno vatrogasne organizacije koji je postupak prevođenja pokrenuo i profesionalnom vatrogascu putem nadređene vatrogasne postrojbe odnosno vatrogasne organizacije.

(5) Profesionalni vatrogasac koji smatra da se postupilo protivno odredbama ovog Pravilnika postupa sukladno odredbama zakona koji uređuje prava iz radnog odnosa.

Članak 30.

(1) Zvanja profesionalnih vatrogasaca Hrvatske vatrogasne zajednice i Državne vatrogasne škole prevode se po službenoj dužnosti primjenjujući odredbe ovog Pravilnika.

(2) Zvanje dužnosnika Hrvatske vatrogasne zajednice prevodi se po službenoj dužnosti primjenjujući odredbe ovog Pravilnika na način da po utvrđivanju uvjeta propisanih odredbama ovog Pravilnika Državna vatrogasna škola izdaje uvjerenje o zvanju na zahtjev Hrvatske vatrogasne zajednice.

Članak 31.

(1) Postupak prevođenja zvanja županijskih vatrogasnih zapovjednika odnosno zapovjednika Vatrogasne zajednice Grada Zagreba se provodi na način da županijski vatrogasni zapovjednik odnosno zapovjednik Vatrogasne zajednice Grada Zagreba podnosi zahtjev Hrvatskoj vatrogasnoj zajednici na postupanje te prilaže dokaze o:

1. razini stečene kvalifikacija;

2. postupku stjecanja vatrogasnog zvanja temeljem odredbi Pravilnika o jedinstvenom obliku i kroju odore članova vatrogasnih postrojbi te oznakama zvanja (»Narodne novine« broj 65/1994.);

3. ispunjenu uvjeta propisanih člankom 28. ovog Pravilnika;

4. vatrogasno zvanje sukladno radnom mjestu profesionalnog vatrogasca i članku 2. ovog Pravilnika.

(2) Glavni vatrogasni zapovjednik izdaje uvjerenje o zvanju profesionalnog vatrogasca, koje nije upravni akt te ga dostavlja županijskom vatrogasnom zapovjedniku odnosno zapovjedniku Vatrogasne zajednice Grada Zagreba.

Članak 32.

(1) Zvanja dobrovoljnih vatrogasaca stečena temeljem odredaba Pravilnika o programu osposobljavanja i usavršavanja vatrogasnih kadrova (»Narodne novine« br. 61/94.) prevode se u zvanja propisana odredbama ovog Pravilnika na način da se:

1. Zvanje vatrogasac se prevodi u zvanje stariji vatrogasac ako je dobrovoljni vatrogasac najmanje pet godina obavljao poslove dobrovoljnog vatrogasca u zvanju vatrogasac

ili

je najmanje dvije godine obavljao poslove dobrovoljnog vatrogasca u zvanju vatrogasac te je osposobljen po jednom programu osposobljavanja u sustavu vatrogastva.

2. Zvanje vatrogasac se prevodi u zvanje vatrogasac specijalist ako je dobrovoljni vatrogasac najmanje osam godina obavljao poslove dobrovoljnog vatrogasca u zvanju vatrogasac te je osposobljen po jednom programu osposobljavanja u sustavu vatrogastva.

3. Zvanje vatrogasac I. klase se prevodi u zvanje vatrogasac I. reda ako je dobrovoljni vatrogasac manje od tri godine obavljao poslove dobrovoljnog vatrogasca u zvanju vatrogasac I. kase.

4. Zvanje vatrogasac I. klase se prevodi u zvanje stariji vatrogasac I. reda ako je dobrovoljni vatrogasac najmanje tri godine obavljao poslove dobrovoljnog vatrogasca u zvanju vatrogasac I. klase

ili

je najmanje jednu godinu obavljao poslove dobrovoljnog vatrogasca u zvanju vatrogasac I. klase te je osposobljen po jednom programu osposobljavanja u sustavu vatrogastva.

5. Zvanje vatrogasac I. klase se prevodi u zvanje vatrogasac I. reda specijalist ako je dobrovoljni vatrogasac najmanje pet godine obavljao poslove dobrovoljnog vatrogasca u zvanju vatrogasac I. klase te je osposobljen po jednom programu osposobljavanja u sustavu vatrogastva.

6. Zvanje vatrogasni dočasnik se prevodi u zvanje stariji vatrogasni dočasnik ako je dobrovoljni vatrogasac najmanje četiri godine obavljao poslove dobrovoljnog vatrogasca u zvanju vatrogasni dočasnik

ili

je najmanje dvije godine obavljao poslove dobrovoljnog vatrogasca u zvanju vatrogasni dočasnik te je osposobljen po jednom programu osposobljavanja u sustavu vatrogastva.

7. Zvanje vatrogasni dočasnik I. klase se prevodi u zvanje vatrogasni dočasnik I. reda.

8. Zvanje vatrogasni časnik prevodi se u zvanje stariji vatrogasni časnik ako je dobrovoljni vatrogasac najmanje četiri godine obavljao poslove dobrovoljnog vatrogasca u zvanju vatrogasni časnik.

9. Zvanje vatrogasni časnik I. klase prevodi se u zvanje vatrogasni časnik I. reda ako je dobrovoljni vatrogasac manje od četiri godine obavljao poslove dobrovoljnog vatrogasca u zvanju vatrogasni časnik I. klase.

10. Zvanje vatrogasni časnik I. klase prevodi se u zvanje viši vatrogasni časnik ako je dobrovoljni vatrogasac 4 godine i više, a manje od 8 godina obavljao poslove dobrovoljnog vatrogasca u zvanju vatrogasni časnik I. klase

11. Zvanje vatrogasni časnik I. klase prevodi se u zvanje viši vatrogasni časnik I. reda ako je dobrovoljni vatrogasac više od 8 godine obavljao poslova dobrovoljnog vatrogasca u zvanju vatrogasni časnik I. klase.

12. Zvanje viši vatrogasni časnik se prevodi u zvanje visoki vatrogasni časnik.

13. Zvanje viši vatrogasni časnik I. klase se prevodi u zvanje visoki vatrogasni časnik I. reda.

(2) Zvanja vatrogasac, vatrogasni dočasnik i vatrogasni časnik se ne prevode ukoliko nisu ispunjeni uvjeti iz stavka 1. ovog članka te su uvjerenja izdana temeljem Pravilnika o programu osposobljavanja i usavršavanja vatrogasnih kadrova (»Narodne novine« br. 61/94.) važeća te ne podliježu postupku utvrđivanja istovjetnosti.

Članak 33.

(1) Postupak prevođenja sukladno članku 32. ovog Pravilnika se provodi na način da zapovjednik dobrovoljnog vatrogasnog društva provjerava i utvrđuje:

1. zvanja dobrovoljnih vatrogasaca stečena temeljem odredaba Pravilnik o programu osposobljavanja i usavršavanja vatrogasnih kadrova (»Narodne novine« br. 61/94.);

2. ispunjenje uvjeta propisanih člankom 32. ovog Pravilnika;

3. vatrogasno zvanje dobrovoljnog vatrogasca sukladno odredbama članka 32. ovog Pravilnika.

(2) Zapovjednik dobrovoljnog vatrogasnog društva po provjeri i utvrđivanju uvjeta iz stavka 1. ovog članka prikupljenu dokumentaciju putem računalne aplikacije Hrvatske vatrogasne zajednice dostavlja nadređenoj vatrogasnoj zajednici koja ima odobrenje Državne vatrogasne škole za provedbu programa osposobljavanja.

(3) Zapovjednik nadređene vatrogasne zajednice iz stavka 2. ovog članka provjerava ispravnost i točnost zaprimljene dokumentacije i ispunjavanje uvjeta propisanih odredbama ovog Pravilnika te ukoliko su ispunjeni svi propisani uvjeti izdaje uvjerenje o zvanju dobrovoljnog vatrogasca, koje nije upravni akt te ga dostavlja zapovjedniku dobrovoljnog vatrogasnog društva u dva primjerka, jednog za dobrovoljnog vatrogasca jednom za vatrogasnu organizaciju.

(4) Dobrovoljni vatrogasac koji smatra da se postupilo protivno odredbama ovog Pravilnika može uputiti zahtjev za provjerom ispravnosti izdanog uvjerenja nadređenom županijskom vatrogasnom zapovjedniku koji ukoliko utvrdi postupanje protivno odredbama ovog Pravilnika cjelokupnu dokumentaciju dostavlja Hrvatskoj vatrogasnoj zajednici.

Članak 34.

(1) Odredbe ovog Pravilnik odnose se na sve profesionalne vatrogasce zaposlene u javnim vatrogasnim postrojbama, profesionalnim vatrogasnim postrojbama u gospodarstvu, dobrovoljnim vatrogasnim društvima, vatrogasnim zajednicama općina, gradova, područja, županija te Grada Zagreba, Hrvatskoj vatrogasnoj zajednici i drugim pravnim osobama koje zapošljavaju profesionalne vatrogasce.

(2) Odredbe ovog Pravilnika odnose se na sve dobrovoljne vatrogasce i članove dobrovoljnih vatrogasnih društava.

(3) Profesionalni vatrogasci kojima su zvanja prevedena sukladno odredbama ovog Pravilnika nose tako utvrđena zvanja i ostvaruju pravo na dodatak za utvrđeno osobno vatrogasno zvanje neovisno o uvjetima radnog mjesta na kojem obavljaju poslove profesionalnog vatrogasca u vrijeme prevođenja zvanja.

Članak 35.

Profesionalni vatrogasci nakon prestanka vatrogasne službe zbog ostvarivanja prava na mirovinu smiju nositi svečanu vatrogasnu odoru i osobna vatrogasna zvanja samo na vatrogasnim svečanostima i događanjima te ostalim iznimnim situacija koje iziskuju nošenje vatrogasne odore.

Članak 36.

(1) Vatrogasne postrojbe i vatrogasne organizacije te druge pravne osobe koje zapošljavaju profesionalne vatrogasce obvezne su u roku od godine dana od stupanja na snagu ovoga Pravilnika uskladiti svoje poslovanje i djelovanje sa odredbama ovog Pravilnika, a dobrovoljna vatrogasna društva u roku od dvije godine.

(2) Vatrogasne postrojbe i vatrogasne organizacije te druge pravne osobe koje zapošljavaju profesionalne vatrogasce propisuju postupak ocjenjivanja vatrogasaca. Na djelatnike stručnih službi vatrogasnih postrojbi i vatrogasnih organizacija mogu se primjenjivati odredbe kojima je propisan postupak ocjenjivanja vatrogasaca.

Članak 37.

Danom stupanja na snagu ovog Pravilnika prestaju važiti odredbe Pravilnika o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (»Narodne novine« br. 89/24.) osim članka 22.

Članak 38.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-03/26-01/01

Urbroj: 444-03-01-26-5

Zagreb, 26. veljače 2026.

Glavni vatrogasni zapovjednik
 Slavko Tucaković, univ. spec. oec., v. r.

PRILOG 1.

![](/files/_web/sluzbeni-dio/2026/134519/images/10619.jpg)

![](/files/_web/sluzbeni-dio/2026/134519/images/10614.jpg)

![](/files/_web/sluzbeni-dio/2026/134519/images/10607.jpg)

![](/files/_web/sluzbeni-dio/2026/134519/images/10600.jpg)

![](/files/_web/sluzbeni-dio/2026/134519/images/10594.jpg)

![](/files/_web/sluzbeni-dio/2026/134519/images/10585.jpg)

![](/files/_web/sluzbeni-dio/2026/134519/images/10578.jpg)

PRILOG 2.

![](/files/_web/sluzbeni-dio/2026/134519/images/10573.jpg)

![](/files/_web/sluzbeni-dio/2026/134519/images/10566.jpg)

![](/files/_web/sluzbeni-dio/2026/134519/images/10561.jpg)

![](/files/_web/sluzbeni-dio/2026/134519/images/10553.jpg)

![](/files/_web/sluzbeni-dio/2026/134519/images/10547.jpg)

![](/files/_web/sluzbeni-dio/2026/134519/images/10539.jpg)

![](/files/_web/sluzbeni-dio/2026/134519/images/10533.jpg)

![](/files/_web/sluzbeni-dio/2026/134519/images/10528.jpg)

![](/files/_web/sluzbeni-dio/2026/134519/images/10520.jpg)

![](/files/_web/sluzbeni-dio/2026/134519/images/10510.jpg)

![](/files/_web/sluzbeni-dio/2026/134519/images/10505.jpg)

![](/files/_web/sluzbeni-dio/2026/134519/images/10500.jpg)

![](/files/_web/sluzbeni-dio/2026/134519/images/10495.jpg)

![](/files/_web/sluzbeni-dio/2026/134519/images/10488.jpg)

PRILOG 3.

OZNAKE RADNIH MJESTA
 PROFESIONALNIH VATROGASACA

![](/files/_web/sluzbeni-dio/2026/134519/images/10482.jpg)

OZNAKA RADNOG MJESTA RAZINE 4.1 ILI 4.2 HKO-a

![](/files/_web/sluzbeni-dio/2026/134519/images/10475.jpg)

OZNAKA RADNOG MJESTA RAZINE 5. HKO, 6.sv ili 6.st HKO-a

![](/files/_web/sluzbeni-dio/2026/134519/images/10468.jpg)

OZNAKA RADNOG MJESTA RAZINE 7.1.sv ILI 7.1.st HKO-a

PRILOG 4.

OZNAKE VATROGASNIH ZVANJA DOBROVOLJNIH VATROGASACA

![](/files/_web/sluzbeni-dio/2026/134519/images/10462.jpg)

![](/files/_web/sluzbeni-dio/2026/134519/images/10455.jpg)

![](/files/_web/sluzbeni-dio/2026/134519/images/10449.jpg)

![](/files/_web/sluzbeni-dio/2026/134519/images/10439.jpg)

![](/files/_web/sluzbeni-dio/2026/134519/images/10434.jpg)

![](/files/_web/sluzbeni-dio/2026/134519/images/10427.jpg)

![](/files/_web/sluzbeni-dio/2026/134519/images/10421.jpg)

![](/files/_web/sluzbeni-dio/2026/134519/images/10413.jpg)

PRILOG 5.

FUNKCIONALNE OZNAKE U DOBROVOLJNOM
 VATROGASTVU ZA SVEČANU ODORU

![](/files/_web/sluzbeni-dio/2026/134519/images/10407.jpg)

![](/files/_web/sluzbeni-dio/2026/134519/images/10401.jpg)

![](/files/_web/sluzbeni-dio/2026/134519/images/10394.jpg)

![](/files/_web/sluzbeni-dio/2026/134519/images/10388.jpg)

![](/files/_web/sluzbeni-dio/2026/134519/images/10383.jpg)

![](/files/_web/sluzbeni-dio/2026/134519/images/10374.jpg)

![](/files/_web/sluzbeni-dio/2026/134519/images/10369.jpg)

![](/files/_web/sluzbeni-dio/2026/134519/images/10362.jpg)

FUNKCIONALNE OZNAKE U DOBROVOLJNOM VATROGASTVU ZA RADNU ODORU

![](/files/_web/sluzbeni-dio/2026/134519/images/10357.jpg)

![](/files/_web/sluzbeni-dio/2026/134519/images/10351.jpg)

![](/files/_web/sluzbeni-dio/2026/134519/images/10344.jpg)

![](/files/_web/sluzbeni-dio/2026/134519/images/10339.jpg)

![](/files/_web/sluzbeni-dio/2026/134519/images/10332.jpg)

![](/files/_web/sluzbeni-dio/2026/134519/images/10327.jpg)

![](/files/_web/sluzbeni-dio/2026/134519/images/10319.jpg)

![](/files/_web/sluzbeni-dio/2026/134519/images/10311.jpg)